Srbija neće izručiti BiH generala Đukića - mojKontakt portal - Radio Televizija Kontakt\nU Ministarstvu pravde Srbije kažu da od BiH još nisu dobili zvanično obavještenje o raspisivanju međunarodne potjernice, ali da vlasti Srbije za Đukićem neće raspisivati potjernicu.\n– S obzirom na to da je Đukić državljanin Srbije, on neće biti isporučen BiH. Situacija u vezi sa ratnim zločinima je specifična. Šta će dalje biti preduzeto, trebalo bi videti u Tužilaštvu za ratne zločine Srbije – kažu u Ministarstvu pravde.\nU srpskom Tužilaštvu za ratne zločine rekli su da će danas iznijeti detalje o slučaju “Đukić”.\nPortparol Interpola BiH Nataša Sikimić kaže da je Interpol u srijedu kasno poslijepodne, isti dan kad je i stigla naredba Suda BiH, raspisao međunarodnu potjernicu za Đukićem.\n– Čim je naredba stigla, upućen je zahtjev Generalnom sekretarijatu Interpola u Lionu za objavljivanje potjernice, a Interpol Sarajevo odmah je raspisao međunarodnu, takozvanu crvenu potjernicu za Đukićem – kaže Sikimićeva.\nŠef Đukićevog tima odbrane Milorad Ivošević kaže da je riječ o neprimjerenom potezu Suda BiH i o pravnoj agresiji. Naglasio je da se Đukić liječi i da ne bježi od pravosuđa, te da želi da sve bude u regularnom postupku.\n– Sud BiH, prije svega, treba da dozvoli obnovu postupka u predmetu protiv Đukića, jer svi dokazi govore da on nije počinio ratni zločin – kaže Ivošević.\nDodao je i da će ovih dana rezultat rekonstrukcije događaja na Tuzlanskoj kapiji, kao novi dokaz u postupku, biti upućen pravosuđu BiH, uz novi zahtjev za obnovu postupka.\nĐukić je na liječenje u Beograd otišao nakon što je pušten na slobodu u periodu između poništenja prvostepene presude za zločin počinjen na Tuzlanskoj kapiji 1995. godine i donošenja nove presude. Đukić je 2010. godine osuđen na 25 godina zatvora zbog zločina na Tuzlanskoj kapiji 1995. godine, ali je Ustavni sud BiH poništio tu presudu nakon što je Evropski sud za ljudska prava u Strazburu prošle godine utvrdio da je Sud BiH u procesima za ratne zločine primjenjivao pogrešan zakon.\nApelaciono vijeće Suda BiH u junu je Đukiću smanjilo kaznu na 20 godina zatvora, ali nije dozvolilo obnovu postupka. Sud je 7. oktobra naredio raspisivanje centralne potjernice za njim, koju su raspisale policijske agencije i Granična policija BiH.\nU Sudu BiH su rekli da će međunarodnu potjernicu primiti Interpol Srbije, te da je on obavezan da postupi na osnovu nje, uz poštivanje zakonskih propisa Srbije.\n– Nakon lociranja osuđenog biće preduzete dalje mjere za izvršenje kazne zatvora. To uključuje i mogućnost slanja molbe pravosuđu Srbije za preuzimanje izvršenja kazne zatvora – rečeno je u Sudu BiH.\nSeka odgovorila: Koja Viktorija? Ni mojoj babi se ne sviđa ta pjesma, razumijem je


Laguna - Bukmarker - Napeta priča puna preokreta – „Vrt zagonetki“ u prodaji od 29. aprila - Knjige o kojima se priča\nOd autora bestselera „Pisareva kći“ i „Čitač leševa“ stiže novi uzbudljivi istorijski triler.\nNakon što bude izbegao smrtonosnu zasedu, neobičan trag odvešće ga do cvećare egzotičnog naziva „Strast Istoka“ i Dafni Lavrej. Ona poznaje jezik cveća, veštinu koja joj donosi naklonost moćnih i bogatih, onih koji imaju ekstravagantne prohteve i želju da svoje skrivene strasti saopštavaju tajnim jezikom.\nAntonio Garido je rođen u Linaresu 1963. godine a živi u Valensiji, gde radi kao profesor na postdiplomskim studijama na Univerzitetu Kardinal Erera i Politehničkom univerzitetu u Valensiji. Strastveni je ljubitelj istorijskog istraživanja.\n„Vrt zagonetki“ Antonija Garida možete naći od četvrtka 29. aprila u svim Delfi knjižarama, Laguninim klubovima čitalaca, onlajn knjižari delfi.rs, kao i na sajtu laguna.rs.


Vijesti – Page 33 – JU Odgojni centar TK\nSunday , January 23 2022 23:01\nHome / Vijesti (page 33)\nJanuary 19, 2016\tVijesti\nBiro za ljudska prava Tuzla i UNICEF BiH, uz podršku Švicarske vlade i Švedske agencije za razvoj (Sida) i nadležnihresornih ministarstava i institucija na državnom i entitetskom nivou nastavljaju podršku jačanja sistema zaštite djece u sukobu sa zakonom sa posebnim fokusom na podršci primjene alternativnih mjera prevencije maloljetničkog prestupništva. Grad ...\nVrijedna donacija video nadzora\nDecember 26, 2015\tVijesti\nKrajem 2015. godine našoj ustanovi doniran je video nadzora, koji će osigurati potrebne uslove za ispunjavanje zacrtanih ciljeva rada. Doniranjem istih sigurnost boravka u odgojnom centru podignut je na viši nivo, pored sigurnosnog aspekta, omogućit će lakše izvršavanje zadataka uposlenim licima.\nBiro za ljudska prava, Omladinski ogranak ''Y'' u sklopu javne manifestacije kojom su obilježili Međunarodni dan ljudski prava, dana 10.12.2015. godine organizirali su panel diskusiju o vršnjačkom nasilju u kojoj su učešće uzeli stručna lica Odgojnog centra TK. Panel diskusiji je prethodila predstava ''DNA'' u režiji Ivane Milosavljević a koju ...\nMarch 12, 2020\t105,278\nMarch 26, 2020\t102,456\nAugust 4, 2020\t56,682\nJuly 22, 2020\t54,672


KINEZI 'LUDI ZA ZVEZDOM': Medicinski radnici iz Kine oduševljeni posetom crveno-belima (VIDEO) - Superliga Kine, Domaći fudbal, Fudbal\nHotSport»Superliga Kine, Domaći fudbal, Fudbal»KINEZI ‘LUDI ZA ZVEZDOM’: Medicinski radnici iz Kine oduševljeni posetom crveno-belima (VIDEO)\nKINEZI ‘LUDI ZA ZVEZDOM’: Medicinski radnici iz Kine oduševljeni posetom crveno-belima (VIDEO)\n| 2020-05-13T19:08:31+02:00\t13. maja 2020. 18:50|0 komentara\nKineski medicinski stručnjaci koji su pružili veliku pomoć i podršku Srbiji u borbi protiv korona virusa posetili su danas stadion “Rajko Mitić”.\nTokom obilaska najvećeg sportskog muzeja u pokazali su zavidno znanje istorije kluba i koliko vole Crvenu zvezdu, a klub im se simbolično, klupskim poklonima, odužio za svu stručnost, napor i zalaganje koje su iskazali prema Srbiji u borbi sa pandemijom.\nPosle posete ruskog združenog odreda, stadion Crvene zvezde posetili su i kineski medicinski stručnjaci, koji su pružili značajan doprinos u borbi protiv korona virusa. Gosti iz Kine stigli su u Srbiju na samom početku širenja zaraze i svojim znanjem i stečenim iskustvom, kao i medicinskom pomoći doprineli da Srbija suzbije širenje nevidljivog neprijatelja.\nKineska delegacija sa oduševljenjem je ispratila priču o najvećim uspesima i trofejima koje je Crvena zvezda osvojila. ‘Čelični prijatelji’ zadivili su sve znanjem o klubu, i istakli da svi pamte 29. maj 1991. kada je Crvene zvezda osvojila najveći trofej u istoriji. Jedno ime posebno je obradovalo tim iz Kine, koji je sa radošću govorio o petoj Zvezdinoj zvezdi, Draganu Stojkoviću Piksiju, ali i Dušku Tošiću nekadašnjem igraču crveno-belih.\nPredsednik kluba Svetozar Mijailović prisetio se brojnih poseta kineskih delegacija i zahvalio na pomoći u ovako teškim trenucima. Kineski prijatelji izrazili su želju da se u narednom periodu izgradi saradnja Crvene zvezde i njihovog lokalnog kluba, kao i da bi u budućnosti sa radošću organizivali prijateljske utakmice sa najvećim klubom iz Srbije.\nČlan kineskog medicinskog tima i veliki navijač Crvene zvezde Ći Sui Long oduševio je sve prisutne znanjem koje poseduje o istoriji Crvene zvezde.\n– Ogromna mi je čast što sam imao priliku da posetim stadion “Rajko Mitić” i najveći klub u istočnoj Evropi. Ljubav prema Crvenoj zvezdi probudila se još davne 1991. godine kada sam uživao u igri najbolje generacije u istoriji crveno-belih. Veoma sam srećan što sam i u ovako teškom trenutku uspeo da posetim ovaj fenomenalan stadion i siguran sam da ću se u budućnosti vratiti i sa porodicom uživati u nekoj od utakmica Crvene zvezde – istakao je Long.


Poslovni izazov zapadnog Balkana « Blog o socijalnom uključivanju\nPiše: Stefan Đurić\nOrganizacija Dostignuća mladih u Srbiji godinama unazad, među svim svojim projektima, nudi učenicima srednjih škola i gimnazija priliku da učestvuju na takmičenjima Poslovni izazov. Ono što ova takmičenja čini drugačijim, pre svega, jeste činjenica da se radi u pomešanim timovima – sačinjenim od učenika iz različitih krajeva i škola, kao i to što je rok za rad samo jedan dan, što dodatno otežava izazov, ali je upravo to ono što budi pravi preduzetnički duh u timovima. Koncept ovog takmičenja jeste da se u malim timovima odgovori na zadatu temu, odnosno da se osmisli proizvod ili usluga, uz sve elemente finansijskih proračuna, istraživanja tržišta i detaljnih analiza. Kasnije, nakon celodnovnog rada, slede seriozne prezentacije učeničkih radova, nakon čega slede ocene žirija.\nDa, i meni je, kao jednom gimnazijalcu neoprobanom u svetu preduzetništva, sve ovo delovalo jako apstraktno i komplikovano kada sam krenuo put Čačka, na svoj prvi regionalni Poslovni izazov. Tog dana sam ja shvatio koliko je zapravo ovakav koncept takmičenja koristan učenicima i sebe video kao budućeg preduzetnika i pokretača promena u društvu. Pravo sa ovog izazova, zahvaljujući ideji inovativnog automata za čekaonice, stigao sam do Nacionalnog finala u Beogradu, odakle sam, uz ideju pametne trafike, bio pozvan na učešće na Poslovnom izazovu zapadnog Balkana.\nOve godine, ovaj nivo takmičenja bio je organizovan u Crnoj Gori, tačnije Bečićima, sa prezentacijama u Podgorici, od 25. do 27. aprila. Na takmičenju su učestvovali učenici iz preko 50 gradova četiri zemlje regiona – Bosne i Hercegovine, Crne Gore, Hrvatske i Srbije.\nSrpska delegacija je jedne lepe prolećne večeri krenula na svoju nezaboravnu avanturu, vozom Beograd-Bar. Kako se naš voz polako zakuhtavao, mi smo se već opušteno smestili u svoje kupee; dok smo napuštali prestonicu, uveliko smo videli da će ovo pre svega biti jedno odlično druženje, bodreći jedni druge po pitanju takmičenja i deleći svoje ideje i očekivanja.\nUbrzo nakon što smo se, uz pomoć naših ljubaznih domaćina i organizatora, smestili u hotel, usledile su teambuilding aktivnosti. Ovaj deo takmičenja je svakako svima nama ostao u sećanju kao par divnih sati koje smo proveli zajedno, svi mi, učenici iz 4 zemlje regiona. Zadaci u ovom delu su od nas zahtevali kreativnost, slogu, dogovore i dobre ideje – upravo one veštine koje ovakvo takmičenje i ima za cilj da razvije kod mladih ljudi. Naravno, bilo je prilike i da se okupamo i uživamo u ovom divnom vremenu na moru, da obiđemo Budvu i Bečiće, a uveče je bila i žurka iznenađenja za sve takmičare.\nSutradan smo zvanično bili podeljeni u timove i izazov je mogao da počne. Nakon što smo dobili temu, koja nije bila nimalo jednostavna – osmisliti proizvod ili uslugu koja bi doprinela povećanju broja putnika u avio-saobraćaju – usledio je celodnevni rad na razvijanju naših ideja i sklapanju istih u jedan dobar projekat.\nMoj tim bio je sačinjen od nas četvoro mladih – Matija iz Zagreba, Jovana sa Cetinja, Danijela iz Prnjavora i ja iz Kragujevca. Odmah nakon upoznavanja i teambuildinga moglo se videti da u našem timu vlada jedna opuštena i pre svega prijateljska atmosfera, tako da su ideje za rad počele same da nadolaze. Nakon dugotrajnog razmatranja, zajedno smo odlučili da ideja koju želimo da razvijamo leži u naizgled malim, ali značajnim inovacijama koje bi putnicima putovanje avionom učinile ugodnijim – držač ruku između sedišta sa USB priključkom i priključkom za slušalice, zatim, sedište sa većim prostorom za noge i mogućnošću ugrađivanja grejača i klima uređaja, te posebno dizajnirani jastuci koji bi putnicima omogućili ugodniji san tokom dužih letova. U mom timu smo se trudili da sve dužnosti i odgovornosti podelimo jednako među sobom, u čemu nam je pomogao i biznis mentor. Tokom rada Matija i ja smo bili ti koji smo imali zadatak da detaljno razradimo našu ideju, uradimo skicu proizvoda i pozabavimo se svim tehničkim detaljima u koje spada i nabavka materijala, dok je ženski deo ekipe mahom radio u oblasti marketinga, finansija i održivosti naše ideje.\nRazvitku biznis ideje takođe je pomogla činjenica da svi dolazimo iz različitih škola, tako da je do izražaja došla elokvencija gimnazijalaca, preciznost učenika tehničke škole i proračunatost ekonomista. Jednostavno, svi su mogli da pomognu u oblastima za koje se obučavaju u svojim školama i ceo projekat je bio obogaćen preciznim crtežima, dobrim planovima i kvalitetnom prezentacijom. Jedan od najvećih izazova pred nama bio je finansijski plan, prvenstveno jer zahteva dosta vremena za razradu, ali i tačnost pri svakom broju i proračunu, i većina učesnika se do sada nije susretala sa obradom finansijskih podataka na tako detaljnom nivou. Ovaj deo posla smo ostavili za poslednje sate rada, ali zahvaljujući našem mentoru, inače studentu ekonomije, i njega smo priveli kraju. Svakako nam je nakon toga svima bilo drago što smo naučili kako zapravo izgleda boriti se sa kratkim rokovima za obavljanje ovakvih zadataka, jer je to uostalom nešto što nas očekuje u poslovnom okruženju jednog dana.\nUtisak koji sam ja imao tokom celog tog dana, bio je da je sve proteklo u jednom odličnom skladu i bez ikakvih nesuglasnica, uspeli smo da privedemo zadatak kraju. Uveče je usledila i prezentacija teambuilding aktivnosti, gde smo se svi dobro zabavili uz slike, klipove i pesme koje smo zajedno napravili prethodnog dana, a nakon toga smo svi zajedno proslavljali završetak ovog uspešnog dana žurkom na plaži.\nPoslednji dan takmičenja bio je rezervisan za put u Podgoricu, gde je bilo organizovano finale takmičenja, odnosno prezentacije projekata na kojima smo radili. Čak i u ovim poslednjim časovima, nije se osećala trema ni konkurencija među takmičarima, već bismo svi podržavali i bodrili jedni druge. Ukratko rečeno, atmosfera koja je vladala tog dana odisala je slogom i jedninstvom. Nakon proglašenja pobednika, svi smo zajedno proslavili učešće na ovako odlično organizovanom takmičenju, i uz poneku suzu se rastali i krenuli put svojih rodnih gradova.\nKada smo stigli natrag u Beograd, nakon neprospavane noći u vozu, svi smo bili složni oko jedne stvari – da su ovo bila nezaboravna tri dana, tokom kojih smo stekli nove prijatelje i buduće saradnike, gde smo razvili svoj preduzetnički duh i stekli mnoga nova znanja o biznisu i ekonomiji. Ja sam, takođe, bio jako zadovoljan ovim novim iskustvom i želeo bih da pozovem sve srednjoškolce u regionu da iskušaju svoju sreću na ovom takmičenju, jer garantujem da će se vratiti sa oduševljenjem!\nStefan Đurić ima 17 godina i dolazi iz Kragujevca. Učenik je trećeg razreda Druge kragujevačke gimnazije i od skoro jedan od članova Alumni kluba Dostignuća Mladih u Srbiji. Uključen je u projekte DM od ove godine, a značajne rezultate je sa svojim timovima postigao na takmičenjima Poslovni izazov.\nOduvek mu se dopadala ideja promovisanja preduzetničkog duha među srednjoškolcima kao i timski rad i duh koji se neguje na ovakvim takmičenjima. Smatra da je učešćem na ovom takmičenju dobio mnogo, kako sa profesionalne strane, tako i sa one privatne i manje formalne. Još dugo će mu u sećanju ostati dobro druženje, ali i rezultati postignuti tako dobrim timskim radom.


8 Dec 2020 - kurir\nPeking je prvi put uspešno uključio svoj nuklearni fuzioni reaktor, takozvano „veštačko sunce“. Reaktor je dizajniran da bude čisti izvor energije, sličan stvarnom Suncu.\nDizajniran da replicira prirodne reakcije koje se javljaju na Suncu, koristeći gasove vodonik i deuterijum kao gorivo, reaktor HL-2M Tokamak je najveći i najnapredniji eksperimentalni fuzioni uređaj u Kini.\nNalazi se u jugozapadnoj provinciji Sečuan i završen je krajem prošle godine. Reaktor se često naziva „veštačkim suncem“ zbog ogromne toplote i energije koju proizvodi.\nHL-2M Tokamak koristi jako magnetno polje za spajanje vruće plazme i može da dostigne temperature veće od 150 miliona stepeni Celzijusa ili približno deset puta veću od osnovne temperature Sunca.\n„Razvoj nuklearne fuzione energije nije samo način da se odgovori na kineske strateške energetske potrebe, već ima i veliki značaj za budući održivi razvoj kineske energije i nacionalne ekonomije“, objavio je Pipls Dejli.\nProjekat je deo kineske saradnje sa Međunarodnim termonuklearnim eksperimentalnim reaktorom (ITER), sa sedištem u Francuskoj.\nITER je najveći svetski projekat nuklearne fuzije, čija se vrednost procenjuje na oko 20 milijardi evra (24 milijarde dolara). U projektu učestvuje 35 zemalja, a očekuje se da će biti završen 2025. godine.\nKineski naučnici rade od 2006. godine na razvoju manjih verzija nuklearnog fuzionog reaktora, uključujući HL-2M Tokamak.\nFuzija se smatra Svetim gralom energije i ono je što pokreće Sunce, ali postizanje fuzije izuzetno je teško i izuzetno skupo.\nIskorišćavanjem energije proizvedene nuklearnom fuzijom moguće je iskoristiti gotovo neograničenu, čistu energiju. Istraživači širom sveta decenijama pokušavaju da postignu ovaj cilj. Glavno pitanje je pronaći pristupačan način za zadržavanje vruće plazme u cevovodima na jednom prostoru i održavanje tog procesa dovoljno stabilnim da se može dogoditi fuzija.\n4 Nov 2020 "Plaćaju" ljude da koriste struju telegraf


Otkriveno zašto je deda Mića skočio sa 2. sprata mitrovačke bolnice: Nisu mu dali da ide na sahranu - Telegraf.rs\n28/12/20 | 15:30 ≫ 15:16\nKako mu lekari nisu dozvolili da napusti bolnicu, on je umesto kroz vrata izašao kroz prozor\nDeka Mihajlo L. (80) iz Manđelosa, skočio je u petak ujutru sa drugog sprata Hirurškog bloka mitrovačke bolnice, koji je mesecima kovid centar u ovoj ustanovi, zadobivši teške povrede glave i višestruke prelome. Razlog njegovog skoka bilo je to što mu lekari zbog bolesti nisu dozvolili da ide na sahranu brata od strica.\n- Deda Mića je smešten u bolnicu prošlog četvrtka, nakon problema sa plućima. Kako smo čuli od sinova, imao je već neko vreme problema sa disanjem, nesvestice, ništa nije jeo, teško se kretao. Živi sa starijim sinom, snajom i bakom u zajedničkom domaćinstvu. Čuli smo da su mu u Mitrovici dva puta radili test na koronu i da je bio negativan - pričaju za "Informer" komšije iz Pinkijeve ulice u Manđelosu i dodaju da je deka u zadnje vreme pokazivao i znake senilnosti.\nNavodno, kako u mitrovačkoj bolnici nije bilo dovoljno mesta na Infektivnom odelenju, starca su smestili u kovid centar, na drugom spratu u posebnoj sobi, gde je bio sam.\nDobivši vest da mu je preminuo brat od strica, takođe iz Manđelosa, deka je insistirao da ga puste da ide na sahranu.\nMeđutim, kako mu lekari zbog njegovog zdravstvenog stanja, jer ima tešku upalu pluća, nisu dozvolili da napusti bolnicu, on se preobukao i, umesto kroz vrata, izašao kroz prozor!\nU Opštoj bolnici u Sremskoj Mitrovici o ovom incidentu šturo je saopšteno da je nakon pada pacijent sa višestrukim prelomima i povredama glave zbrinut u Jedinici intenzivne nege, gde mu se stanje stabilizovalo, ali da je odmah nakon toga zbog težine povreda prevezen u Urgentni centar u Beograd.\nMitrovačka policija izašla je odmah po pozivu iz bolnice na lice mesta, obavešteno je i nadležno Tužilaštvo, ali izjava od pacijenta nije uzeta, jer se deka još nalazi u teškom stanju, na aparatima i nije pri svesti.\nUhapšen Požarevljanin: Zaustavio automobil, pa kroz prozor ubo vozača nožem u ruku\nTužilaštvo u Mitrovici sakuplja podatke kako su vakcine protiv korone ušle na sever Kosova


Srbin bio deo Superboul spektakla, mogao da donese titulu Sinsinatiju\nOstalo Autor:Dušan Marković14. feb. 202222:05 > 22:36\nStiven Rdičević, Foto: Youtube/Printscreen\nPobedom u Supeboulu protiv Sinsinatija rezultatom 23:20, Los Anđeles Remsi su osvojili titulu u najpopularnijem američkom sportu, a time su i rastužili jednog člana stručnog štaba Bengalsa koji vodi poreklo iz Srbije.\nStiven Radičević, direktor je skautske službe Sinsinatija i jedan od najzaslužnijih za sklapanje kockica tima koji je sve iznenadio i došao na korak od osvajanja senzacionalne titule.\nIako zna tek nekoliko reči na srpskom, Radičevićeve veze sa Srbijom su veoma jake.\nPorodica njegove majke vodi poreklo iz Srbije, a njegov pradeda je nekada u Beogradu držao restoran.\nPreminuo legendarni fudbaler, dva puta je bio prvak Jugoslavije\nAustralija priznala grešku u skandalu sa Novakom, nemaju više izgovor\nNovo neverovatno dostignuće Đokovića, ostvario jedinstven rezultat u istoriji\nNovi skandal u najavi: Neće biti dodele medalja ako je osvoji rusko čudo\nTokom Drugog svetskog rata, porodica se iselila iz Srbije i otišla za Ameriku gde se nastanila u Milvokiju.\nRadičevići i danas žive u Milvokiju gde drže srpski restoran "Tri brata" koji je osnovao 1956. Milun Radićević, Stivenov pradeda.\nRestoran danas vode njegova unuka Milunka Radičević i Stivenov stric Branko, a to je postalo kultno mesto srpske zajednice.\n"Tri brata su postala utočište za sve Radičeviće i Markoviće, što je devojačko prezime naše babe i svi koji su dolazili u Ameriku, odatle su počinjali svoj život ovde", reči su Milunke koje stoje na sajtu popularnog restorana.\nStiven je Srbiju za sada posetio samo jednom kada je sa suprugom došao u Beograd, u periodu pre pandemije, a u razgovoru za Sport Klub je rekao da je bio oduševjen i da planira ponovo da dođe jer mu se svideo grad, hrana i ljudi.\nŠto se Stivenove karijere tiče, od malih nogu je prema sopstvenom priznaju bio "inficiran" američkim fudbalom kojim se bavio i kao igrač.\nStigao je do prestižnog koledža UCLA, ali ga je povreda leđa naterala da završi karijeru. Tada je odlučio da postane skaut i dobio je priliku da to radi na koledžu na kojem je igrao.\nPosle tri dobre sezone, stigao je poziv iz NFL-a i 2012. godine postaje deo Bengalsa.\nIako je bio deo ekipe tokom nekoliko užasnih godina, sve je počelo da se sklapa u poslednje dve sezone.\nNi njemu ni saradnicima nije bilo teško da sa prve pozicije na draftu odaberu Džoa Baroua, kvoterbeka kakav se pojavljuje jednom u nekoliko generacija koji je bio ključna karika u stvaranju tima koji je došao na korak do titule.\nMeđutim, bilo je pomalo riskantno, kada su godinu dana kasnije odabrali Džamara Čejsa, hvatača koji je na koledžu briljirao u tandemu sa Barouom, jer su svi bili ubeđeni da moraju da reše neke mnogo kritične pozicije.\nČejs je ove godine svima pokazao da greše i dobio prizanje za najboljeg ofanzivnog rukija sezone. Jedan od najbitnijih šrafova bio je defanzivac Trej Hendrikson.\nIako su mnogi bili skeptični, Radičević je sa svojim ljduima procenio da bi bio idealno pojačanje i doveli su ga iz Nju Orleansa.\nIgrač kojem su prognozirali da će biti samo čudo od jedne sezone koje je profitiralo od elitnih saigrača, postao je stub defanzive Bengalsa.\nAko bi se pričalo o pogocima, onda bi Radičević i ekipa mogli da dobiju posebno priznanje za izbor šutera.\nRetkost je u NFL da se pik na draftu troši na igrača na toj poziciji u visokim rundama, a često se i biraju van drafta, ali je prema rečima Radičevića, skautskii tim odlučio da se kladi na njega.\nThe @Bengals Head of Pro Scouting Steven Radicevic deserves a ton of praise for the last 2 years FAs! https://t.co/Kuk7Sw72WR\n— Logi B 513 (@Logi513) November 29, 2021\nOno što je mladi Evan Mekfirson uradio ove godine, naročito u plej-ofu gde je izjednačio rekord svih vremena po broju pogodaka sa legendarnim Adamom Vinijaterijom, pokazala je viziju skauta Sinsinatija.\nBengalsima je malo falilo da dođu do senzacionalne titule već ove godine, ali ova ekipa pravljena je na duge staze, mlado jezgro ima potencijal da dominira u narednih nekoliko sezona.\nRadičević je svojim sjajnim osećajem i radom dao značajan doprinos sjajnoj sezoni Sinsinatija, a čini se da je pred potomkom porodice srpskih iseljenika svetla budućnost.\nBONUS VIDEO Čudesan kraj Superboula, Remsi posle velike drame i preokreta do titule\nLos Anđeles RemsNFLStiven Radičevićsuperboul


SEEbiz.eu / HR / Turska kompanija Atlas Global uvela svakodnevne letove Beograd-Istanbul\nAtlas Global Aerodrom Nikola Tesla Turska\nTurska kompanija Atlas Global uvela svakodnevne letove Beograd-Istanbul\nDatum objave: 15.03.2017. - 21:07:38\nBEOGRAD - Prvi avion turske kompanije Atlas Global, na svakodnevnoj liniji Beograd-Istanbul, sleteo je večeras na beogradski Aerodrom "Nikola Tesla".\nAmbasador Biglič je rekao da Turska i Srbija imaju vrlo dobre političke odnose, a da su ekonomski bolji nego ranije, jer turski investitori žele da ulažu u Srbiju.\nMinistar Ljajić je ocenio da su uvodjenje redovne linije i dolazak još jedne turske avio-kompanije u Srbiju pokazatelj unapredjenja ukupnih odnosa Srbije i Turske, i odlični za razvoj turističkog prometa.\n"Sve to govori o velikom ekonomskom interesu, jačanju spoljnotrgovinske razmene i velikim mogućnostima", ocenio je Ljajić.\nIzvršni direktor aerodroma "Nikola Tesla" Raša Ristivojević rekao je da za Beograd lete 33 avio-kompanije i da uprava nastoji da poveća taj broj.


"Naziv ceremonije 'Ostrvo cuda' bi trebalo da ukaže na raskošnu kreativnost Velike Britanije, i na nepredvidivost i inventivnost njenog naroda", rekao je Bojl za "Dejli Telegraf".\nBojl kaže da će za potrebe otvaranja Olimpijski stadion biti pretvoren u "idilični seoski krajolik Ostrva i gledaoci će videti sve što zaista predstavlja njegovu suštinu".\nSvečanost će započeti oglašavanjem naročitih zvona koje je izlila livnica "Vajtčapel Faundri". Ona je u Ginisovu knjigu rekorda ušla kao najstarija britanska firma za proizvodnju zvona - iz 16. veka.\nPo dolasku britanske kraljice Elizbete Druge na stadion, uvodne govore će održati predsednik Olimpijskog komiteta Žak Rog i predsednik Organizacionog odbora Igara, bivši atletičar Sebastijan Kou.\nSledi defile sportista svih zemalja-učesnica, po abecednom redu. Po protokolu, i u čast postojbine Igara, prva će stadionom proći reprezentacija Grčke, a domaćni, Britanci na stadion ulaze poslednji.\nPosle intoniranja himne Igara, i podizanja olimpjske i zastava zemalja-ucesnica, po jedan sportista, sudija i trener iz reprezentacije domaćina položiće olimpijsku zakletvu kojom će se u ime svih učesnika obavezati na fer takmičenje.\nOlimpijska baklja će iz ruke u ruku sportista stići do poslednjeg koji će njome zapaliti olimpijsku vatru na stadionu. Po običaju, tajna je ko će biti poslednji nosilac baklje i kako će zapaliti olimpijsku vatru na stadionu.\nOrganizatori su saopštili da svečanost košta 36 miliona evra.\nOčekuje se da će oko četiri milijarde ljudi gledati TV-prenos. Velika Britanija želi da zaseni otvaranje Olimpijskih igara u Pekingu 2008. godine.


Evo kako možete do 90.000 RSD u banci u kojoj nemate račun - RTV Santos\nEvo kako možete do 90.000 RSD u banci u kojoj nemate račun\nNovim propisima centralne banke, bankama je zapravo data mogućnost, ne i obaveza da da licu koje ne prima zaradu preko računa u njoj, odobri kredit do 90.000 dinara. Kredit će biti moguće vraćati do dve godine, što bi uz kamatu od desetak odsto značilo mesečnu ratu oko 4.150 dinara i to tokom 24 meseca.\nJedno od najčešćih pitanja jeste da li ovakav kredit mogu uzeti studenti, nezaposlena lica ili građani koji rade na crno. Odgovor je nažalost negativan, jer je jedan od ključnih uslova za odobravanje kredita u Srbiji upravo dokaz o zaradi, bilo da je u pitanju plata ili penzija. Banke pritom odobravaju kredite i građanima koji rade na određeno, ali im pritom poslednju ratu vezuju za istek radnog odnosa. Građani kojima bude odobren kredit će morati da potpišu izjavu i da je daju pod punom krivičnom i materijalnom odgovornošću.\nMesečna rata oko 4.100 dinara\nDejan Gavrilović, predsednik organizacije potrošača Efektiva, kaže da banke pomenute kredite verovatno više odobravati sigurnijim klijentima. S tim u vezi banke će proveravati kreditnu istoriju dužnika, što znači da će u kreditnom birou gledati da li postoje kašnjenja u otplati drugih kredita, dugovanja po karticama, ukupnu zaduženost…\nPrethodnoOdržan osmi protest protiv neprijatnih mirisa (video, foto)\nSledećeRobovlasništvo na 30 kilometara od Zrenjanina – radnike nisu plaćali, hranili ih pokvarenim namirnicama


Beta 22. avgusta 2019. 18:55\nFudbalski klub Crvena zvezda je danas ponudio pomoć posetiocima lokala kod Knina, koji su sinoć napadnuti i povredjeni dok su gledali TV-prenos utakmice tima tog kluba, i pozvao vlasti Hrvatske da što pre otkriju i procesuiraju napadače, izjavio je predsednik Svetozar Mijailović.\n„FK Crvena zvezda je duboko razočaran činjenicom da su njegovi navijači u mestu Uzdolje kod Knina napadnuti dok su pratili meč našeg kluba sa ekipom Jang Bojs. Crvena zvezda je klub koji se uvek zalagao za fer-plej, a samim tim da svakom navijaču bude dozvoljeno da iskaže svoju navijačku pripadnost. Naš klub ovim putem šalje podršku svim povredjenim navijačima i nudi svu neophodnu pomoć, a od nadležnih organa traži da što pre budu otkriveni i procesuirani počinioci ovog kukavičkog napada“, navodi se u izjavi Mijailovića dostavljenoj medijima.\nGosti kafića koji su u sredu uveče gledali TV prenos utakmice Jang Bojs – Crvena zvezda u mestu Uzdolje blizu Knina napalo je 15 maskiranih osoba, a medju napadnutima je bilo žena i dece, preneli su hrvatski mediji.\nSandulović sutra na saslusanju kod tužioca\nLjajmi: Bahtiri saslušan zbog pretnje sukobima\nZR: U vreme policijskog časa vozio pijan, pa sleteo s puta


Telekom Srbija zakupila dodatne kapacitete na satelitu ASTRA 3B kompanije SES Telekom Srbija zakupila dodatne kapacitete na satelitu ASTRA 3B kompanije SES – Personal magazin\nKompanija SES (kotirana na berzama Euronext Paris i Luxembourg Stock Exchange pod oznakom SESG) objavila je danas potpisivanje višegodišnjeg ugovora sa Telekomom Srbija za obezbeđivanje kapaciteta na satelitu ASTRA 3B…\nKompanija SES (kotirana na berzama Euronext Paris i Luxembourg Stock Exchange pod oznakom SESG) objavila je danas potpisivanje višegodišnjeg ugovora sa Telekomom Srbija za obezbeđivanje kapaciteta na satelitu ASTRA 3B kompanije SES na orbitalnoj poziciji 23,5 stepeni istočno.\nTrenutno, Telekom Srbija koristi kapacitete preko orbitalne pozicije kompanije SES, 19,2 stepena istočno za obezbeđivanje DTH prenosa javnih TV kanala, RTS Sat i Radio Beograd u Srbiji. Prema novom ugovoru, Telekom Srbija će koristiti dodatne kapacitete za emitovanje TV, radio i usluga prenosa podataka na orbitalnoj poziciji 23,5 stepeni istočno.\n„Najnoviji ugovor sa Telekomom Srbija reafirmiše orbitalne pozicije kompanije SES, profesionalnost tima i odlične usluge koje Telekom Srbija veoma ceni na tržištu. Ovo takođe označava važnu prekretnicu jer ćemo dodatni kapacitet za Telekom Srbija obezbeđivati sa nove orbitalne pozicije, za DTH ali i ostale usluge. Veliko nam je zadovoljstvo što smo u prilici da podržimo ovo partnerstvo i nastavićemo da pružamo najbolje usluge kako bismo omogućili kompaniji Telekom Srbija da razvija svoje poslovanje,” izjavio je Martin Ornass-Kubacki, potpredsednik i direktor za region centralne i istošne Evrope, u kompaniji SES.\nTelekom Srbija zakupila dodatne kapacitete na satelitu ASTRA 3B kompanije SES was last modified: May 22nd, 2013 by Redakcija\nASTRA 3BSESSES ASTRATelekom-Srbija\nVip unapređuje kvalitet mreže u Kikindi, Bačkoj Palanci i Zrenjaninu


Fon der Lajen predložila Mejred Mekginis za novu evrokomesarku | Nova Ekonomija\nPredsednica Evropske komisije Ursula fon der Lajen predložila je da Irkinja Mejred Mekginis bude evropska komesarka za finansijske usluge, a da potpredsednik EK Valdis Dombrovskis preuzme porfelj donedavnog komesara za trgovinu Fila Hogana, javlja portal Euractiv.\nIrska je kao kandidata za komesara koji će zameniti Hogana predložila i Endrjua Mekduela, bivšeg potpredsednika Evropske investicione banke.\nFil Hogan je u avugustu morao da da ostavku zbog kršenja zdravstvenih mera za suzbijanje epidemije korona virusa tokom posete Irskoj.\nFon der Lajen je istakla "iskustvo" oba kandidata u pitanjima EU ali je izabrala Mekginis dodajući da ima "odlične kvalifikacije" i njeno "puno poverenje" za tu poziciju.\nMekginis će preuzeti portfelj finansijskih usluga u ključnom trenutku za EU. Komisija tokom jeseni treba da objavi brojne inicijative, ukjljučujući dugo čekane propise o kriptovalutama i predlog integrisanja sektora platnih usluga u Evropi.


Prema odluci međunarodnog žirija, od 241 prijavljene priče iz 43 zemlje Evrope i Mediterana selektovano je 15 najboljih, među kojima i priča „Vodeni grad” crnogorske književnice Dragane Tripković.\nIz Crne Gore su, pored Dragane Tripković, kandidati bili i Aleksandra Damjanović sa pričom „Pupak“ i Ilija Đurović sa pričom „Kradljivac tijela“.\nSelektovanih 15 priča će biti objavljene u knjizi „A Sea of Words 2013” na engleskom i maternjem jeziku autora.\nOdabranih 15 autora su u finalnoj konkurenciji za ovogodišnju nagradu „A Sea of Words“. Institut za Mediteran za odabrane pisce u Barseloni organizuje seminar i ceremoniju dodjele nagrada, od 16. do 19. septembra, kada će biti saopštena odluka stručnog žirija o proglašenju tri najbolje priče i dodijeljena nagrada „A Sea of Words“.\nMinistarstvo kulture, saradnjom sa Institutom za Mediteran i Fondacijom „Ana Lind” omogućilo je učešće mladih autora iz Crne Gore na ovom internacionalnom konkursu.\nEuropean institute of Mediterannean,


Kojić: Prijavljeno 15 sudija i tužilaca zbog diskriminacije prema Srbima\nRepublički centar za istraživanje rata, ratnih zločina i traženje nestalih lica poslaće danas Visokom sudskom i tužilačkom savjetu BiH informaciju sa imenima devet sudija i šest tužilaca za koje smatra da su diskriminatorski postupali protiv Srba u predmetima ratnih zločina, a koji i danas obavljaju funkcije u pravosudnom sistemu BiH.\nDirektor Republičkog centra za istraživanje rata, ratnih zločina i traženje nestalih lica Milorad Kojić na konferenciji za novinare rekao je da je na spisku i Šaban Maksumić, a koji je bio u Sudskom vijeću koje je donijelo oslobađajuću presudu u predmetu "Orić i Muhić".\nKojić zahtijeva od VSTS-a da obezbijedi nezavisno, profesionalno i odgovorno funkcionisanje pravosuđa BiH i smatra da će ova informacija doprinijeti da se pokrenu disciplinski postupci odnosno razrješnjenja sudija i tužilaca koji su na spisku.\nPrema njegovim riječima, Republički centar za istraživanje rata, ratnih zločina i traženje nestalih lica proslijediće danas svim ambasadama u BiH brošuru "Hronika ugašenih ognjišta" u srednjem Podrinju, gdje su stradala 2.482 lica srpske nacionalnosti, od kojih 180 žena i oko 40 djece.\n"Očekujemo reakciju ambasada u BiH, ako ništa drugo da ta reakcija bude samo poštovanje prema srpskim žrtvama", rekao je Kojić.\nKojić je naveo da je očigledno da međunarodni faktor ne želi da komentariše presude kada su te presude na štetu žrtava iz reda srpskog naroda, a Republički centar na ovaj način želi da im skrene pažnju na to zbog čega je Naser Orić oslobođen. Istakao je da brošura sadrži broj stradalih lica srpske nacionalnosti, hronologiju napada, masovnih ubistava Srba na području srednjeg Podrinja, sa datumima i načinima napada.


Zotović: KAPILAROSKOPIJA – nova usluga u Zavodu “Dr Miroslav Zotović”\nKAPILAROSKOPIJA – nova usluga u Zavodu “Dr Miroslav Zotović”\nU cilju unapređenja i proširenja usluga, u Zavodu „Dr Miroslav Zotović“ na lokaciji Slatina, od 20. avgusta uvodi se Kapilaroskopija – nova dijagnostička metoda za pacijente sa reumatološkim oboljenjima, koju će provoditi dr Sandra Grubiša-Vujasinović, spec. fizijatar – reumatolog.\nKapilaroskopija je jednostavna, sigurna i bezbolna metoda prikaza morfološke strukture kapilara ležišta noktiju, kod osoba sa već utvrđenom sistemskom upalnom reumatskom bolešću ili sa sumnjom na istu. Ona ima značaj u ranom otkrivanju sistemskih bolesti vezivnog tkiva jer omogućava da se na temelju izgleda kapilarnih petlji uoče razlike između urednih kapilara (kod zdravih osoba) i izmijenjenih kapilara (kod osoba sa mikrovaskularnim poremećajima).\nGlavne indikacije za izvođenje kapilaroskopije su brojna reumatološka oboljenja:\nprimarni i sekundarni Raynaud sindrom\nZavod “Dr Miroslav Zotović” nabavio je sofisticirani videokapilaroskop koji može postići uvećanje od 100 do čak 1000 puta. Prednost videokapilaroskopije je jednostavnost izvođenja, neinvazivnost, mogućnost snimanja i čuvanja slika te njihova kasnija obrada na posebnim računarskim programima čime se omogućuje upoređivanje prvog i kontrolnih nalaza kapilaroskopije, odnosno procjena progresije promjena.


(VAŽNO) Maske više nisu obvezne na otvorenom u FBiH – Hercegovina.in\n(VAŽNO) Maske više nisu obvezne na otvorenom u FBiH\nNa današnjoj telefonskoj sjednici Vlade FBiH odlučeno je da maske više nisu obavezne na otvorenom.\nIpak, na snazi ostaje obavezno nošenje maski na mjestima gdje nije moguće držati distancu od dva metra, pijacama, tramvajskim, trolejbuskim i autobuskim stanicama, tržnicama, piše Avaz.\nVlada FBiH usvojila je blago popuštanje aktualnih mjera koje je preporučio Krizni stožer Federalnog ministarstva zdravstva na posljednjoj sjednici održanoj u utorak..\n– To se odnosi na ukidanje obaveznog nošenja maski na otvorenom, osim na mjestima gdje nije moguće držati distancu od minimalno dva metra – navedeno je na sjednici.\nMjere u supermarketima\nKrizni stožer Federalnog ministarstva zdravstva predloženo je i da se u supermarketima i veletrgovinama regulira broj ljudi na osnovu kvadrata prostora, uz obavezno prisustvo Covid-redara i jasno naznačen broj ljudi koji mogu biti u objektu te upotrebu maksimalnog broja kasa kako bi se spriječili veći redovi.\nPodsjećamo, na sjednici Zastupničkog doma Parlamenta FBiH nije odobren prijedlog zastupnika Nihada Čolpe da policijski sat u Federaciji Bosne i Hercegovine ubuduće traje od 23 sata umjesto od 21 sat, kako je sad na snazi.\nSkupština SŽ tražila pomijeranje policijskog sata\nNa prijedlog Kluba SDA, Skupština Sarajevske županije je prihvatila zaključke u kojima se traži od Vlade i Kriznog stožera Ministarstva zdravstva da produže dozvoljeno radno vrijeme poslovnih subjekata, koje je ograničeno na 20 sati te ga izjednače sa početkom trajanja mjere ograničenja kretanja – policijskog sata (21 sat).\nTražena je i analiza svrsishodnosti mjere ograničenja kretanja, ali i da Vlada SŽ traži od Vlade Federacije da produži vrijeme ograničenja kretanja sa na 23 sata.\nPrethodni članak8 preminulih u Mostaru u posljednja 24 sata\nSljedeći članakOd Stoca do Neuma stizati će se za 20-ak minuta


Ministarka spoljnih poslova - Xhaçka: Međusobno priznanje Kosova i Srbije ključno za stabilnu budućnost Zapadnog Balkana | Info-ks.net\n27.10.2021 u 17:32\nMinistarka spoljnih poslova Albanije Olta Xhaçka sastala se sa novim ambasadorom Srbije u Albaniji Slobodanom Vukčevićem, a povodom tog sastanka na Twitteru je napisala da je međusobno priznanje između Kosova i Srbije ključno za izgradnju stabilne i prosperitetne budućnosti Zapadnog Balkana.\nPrema njenim riječima, Albanija i Srbija su napravile značajan napredak ostavljajući prošlost iza sebe, ali kako je dodala, ima još posla na poboljšanju saradnje i bilateralnih veza.\n„Poželjela sam dobrodošlicu novom ambasadoru Srbije u Albaniji Slobodanu Vukčeviću. Albanija i Srbija su ostvarile značajan napredak ostavljajući iza sebe tešku prošlost. Ima još posla na unapređenju saradnje i bilateralnih veza. Prijateljski odnosi između Albanije i Srbije, međusobno priznanje Kosova i Srbije ključni su za izgradnju stabilne i prosperitetne budućnosti Zapadnog Balkana“, napisala je Xhaçka na Twitteru.\nOlta Xhaçkapriznanje Kosova i SrbijeZapadni Balkan


BUGARSKA: STRANKE PREVIDJAJU KORIST OD RAZMESTANJA AMERICKIH VOJNIH BAZA | Institute for War and Peace Reporting\nPoliticari ne uspevaju da predoce javnosti prave prednosti americkog plana za koriscenje bugarske teritorije za svoje vojne baze.\nBugarske politicke stranke, s obzirom na to da su parlamentarni izbori zakazani za jun ove godine, pokusavaju da steknu politicke poene na pitanju planiranog stacioniranja americkih trupa u zemlji, ali,cini se, da im je promakao pravi znacaj predlozenog projekta.\nPoliticko nadmetanje izmedju bugarskih stranaka podstakla je proslonedeljna poseta komandanta americkih snaga u Evropi generala Dzejmsa Dzounsa, koji je pogledao izvestan broj baza u kojima bi Vasington mogao da smesti neke od svojih trupa iz zapadne Evrope.\nAmericka administracija i Kongres treba tokom narednih nedelja da donesu konacnu odluku o premestanju trupa u jugoistocnu Evropu, koji predstavlja deo strategije premestanja trupa ranije koriscenih kao protivteza sovjetskoj pretnji, sto ce omoguciti bolju podrsku americkom vojnom angazovanju u regionu i na Bliskom istoku.\nVasington razmatra koriscenje nekoliko baza u Bugarskoj i Rumuniji, zemljama koje su pristupile NATO-u u aprilu prosle godine. Prema ovom planu, lokacije, koje ce i dalje pripadati zemljama-domacinima, koristitice se za potrebe obuke, za operacije brzog razmestanja snaga i smestaj opreme.\nBugarska i Rumunija – cije vlade tek treba da se sloze sa americkim planovima – najpogodnije su za razmestanje americkih trupa zbog njihove blizine zarisnim tackama na Balkanu i Bliskom istoku.\nVasington trenutno razmatra mogucnost koriscenja dva aerodroma u Bugarskoj, jedne lokacije za vojnu obuku i pomorske baze na Crnom moru za smestaj svojih trupa.\nGeneralova poseta Bugarskoj usledila je samo nekoliko dana nakon sto je Bugarska socijalisticka partija, BSP, prva povukla nogu u kampanji za parlamentarne izbore rekavsi da ce povuci kontingent od oko pet stotina vojnika iz Iraka ukoliko bude pobedila.\nSada se BSP i njeni rivali u vladi nadmecu oko predvidjenog razmestanja americkih trupa, pri cemu ocito imaju u vidu sticanje izvesnog politickih poena uoci izbora.\nBSP je protestvovao protiv dolaska americkih vojnika upozoravajuci da bi americko vojno prisustvo na bugarskom tlu moglo dovesti do teroristickih napada, kako kod kuce - tako i protiv bugarskih trupa izvan zemlje, pogotovo u Iraku – sto je zapravo samo vid izrazavanja antiamerickih osecanja.\nKao sto se i ocekivalo, potezi BSP-a su popularni medju birackim telom imajuci u vidu narastajuce nezadovoljstvo javnosti bugarskim ucescem u operacijama u Iraku posle smrti pet bugarskih vojnika, kao i civila koji su kidnapovani i usmrceni prosle godine. Opozicione stranke desno od centra, zajedno sa vladajucim Nacionalnim pokretom "Simeon II", u medjuvremenu su, obznanile svoju podrsku americkom interesovanju za bugarske vojne baze. Njihov glavni razlog za to – koji su takodje naveli lideri BSP-a – upravo je prisustvo americkih trupa koje ce podstaci strane investicije i unapredjenje infrastrukture u regionima gde bi se one razmestile. Prednosti i mane, na nacin na koji su ih izneli BSP i njeni rivali u vezi sa razmestanjem americkih trupa u Bugarskoj, imaju osnova, ali su takodje i preterane.\nMozda postoji rizik da bi razmestanje americkih trupa moglo isprovocirati ekstremiste, ali BSP ne pominje regionalni bezbednosni stit koji bi obezbedilo prisustvo americkih trupa.\nSlicno tome, ima istine u tvrdnji da ce biti finansijskih i razvojnih koristi od stacioniranja americkih vojnika na bugarskom tlu, ali ne u onoj meri kako se to predocilo javnosti, jer Pentagon predvidja prebacivanje relativno malog broja vojnika. Pentagon, takodje, nece graditi ogromne baze kakve vec ima u Nemackoj, koji lice na americke gradove srednje velicine.\nUpecatljivo je to sto se politicari nisu usredsredili na kljucne prednosti razmestanja americkih trupa ovde – poboljsanje regionalne bezbednosti u trenutku kada su dzepovi etnickog nasilja jos uvek realna pretnja stabilnosti; i neizbezno unapredjenje kompatibilnosti bugarske armije sa NATO kao posledice zajednicke obuke sa americkim snagama i pristupa ultramodernoj vojne tehnologiji.\nTo ukazuje na cinjenicu da politicke lidere vise zanima sticanje jeftinih politickih poena uoci izbora umesto da objasne javnosti prave strateske prednosti predlozenih americkih koraka – sto bi bila jedna zrela reakcija koju partneri iz NATO ocekuju od Bugarske.\nVesela Cerneva je programski direktor Centra za liberalne strategije u Sofiji.


patrijarh Archives - Info 24\nPredsednik Srbije Aleksandar Vučić preneo patrijarhu Irineju šta sadrži paltfoma Prištine i obrazložio koliko to opasnosti nosi i koliko je teška situacija u kojoj se Srbija nalazi. „Zahavalan sam patrijarhu\nZajednički apel patrijarha Kirila i pape Franje: Zaustavite stradanje hrišćana!\nNa Kubi održan istorijski sastanak pape Franje i ruskog patrijarha Kirila, koji su pozvali na hitnu akciju za pomoć hrišćanima u Iraku i Siriji. Teme i druga “vruća” pitanja –\nPatrijarh Kiril i papa Franja danas o mukama hrišćana\nPoglavari dve najznačajnije hrišćanske crkve sastaju se u glavnom gradu Kube. Sa istorijskog susreta biće upućen apel da se zaustavi rušenje hrišćanskih svetinja na Bliskom istoku AERODROM “Hose Marti” u\nPapa i ruski patrijarh sastaće se prvi put U ISTORIJI\nPoglavari Rimokatoličke crkve i Ruske pravoslavne crkve sastaće se sledeće sedmice na Kubi, što će biti prvi susret pape i ruskog patrijarha. Portparol Vatikana Federiko Lombardi saopštio je danas da


Borenović: Učinićemo sve da formiramo novu skupštinsku većinu bez SNSD-a\nŠef Kluba poslanika PDP-a u Narodnoj skupštini RS-a Branislav Borenović ponovio je danas da će sadašnja opozicija u RS-u učiniti sve da formira novu skupštinsku većinu, bez SNSD-a. Po nama je potpuno opravdana potreba da se formira skupštinska većina bez SNSD-a, kao stranke koja je bila ključni politički faktor proteklih godina – rekao je Borenović u izjavi novinarima u Banjoj Luci, ističući da nema smisla da se formira nova skupštinska većina s SNSD-om.\nBorenović je dodao da je sasvim opravdana potreba za formiranjem nove skupštinske većine u RS-u i da je legitimno pravo sadašnje opozicije da ponudi novu većinu, nakon što se u parlamentu pokazalo da je sadašnja koalicija „na klimavim nogama“.\nOn kaže da „bilo diskutabilno“ na prošloj sjednici NSRS-a da li Vlada RS-a uopće ima realnu snagu da nastavi da radi.\nPodsjetio je i da su dva zakona povučena s dnevnog reda prošle sjednice entitetskog parlamenta.\nS druge strane, šef Kluba poslanika SNSD-a Radovan Višković izjavio je danas da je pravo svih stranaka da pokušaju da obezbijede novu skupštinsku većinu u RS-u, ali je pitanje za te stranke da li će imati potrebna najmanje 42 glasa u Narodnoj skupštini RS-a.


Organizacija Muslim Aid u BiH učestvovala u Youth in Action Programu u Bursi\nOrganizacija Muslim Aid u BiH je bila u petodnevnoj službenoj posjeti gradu Bursi u Turskoj.\nPredstavnice organizacije je ugostilo udruženje biznismena grada Burse Rumeli Siad, kao jedno od najjačih udruženja biznismena u Turskoj. Predstavnice Muslim Aid-a u BiH su učestvovale u seminaru i radionicama pod nazivom Youth in Action Programme zajedno sa predstavnicima iz susjednih Balkanskih zemalja Sandžaka, Kosova, Makedonije, Grčke, Bugarske i organizatora Turske. Posjetile smo također konzulat BiH u gradu Bursi kao i NVO IHH u Istanbulu. Domaćini su organizovali posjetu gradonačelniku Burse, predsjedniku privredne komore Burse, uspješnim biznismenima, zanatskim školama za potrebe turizma i fabrika, fabrikama auta, auto dijelova, pogone za proizvodnju tramvaja, prehrambene industrije itd. Također je organizovana posjeta uspješnim NVO-ijama.\nNakon službene posjete Bursi dogovoreno je da će se nastaviti regionalna saradnja svih organizacija pod pokroviteljstvom udruženja Rumeli Siad i jedan od prvih zajedničkih projekata na kojima će i organizacija Muslim Aid učestvovati će biti “Smanjenje nezaposlenosti mladih u regionu”.\nDelegaciju Muslim Aid-a su činile, direktorica organizacije mr Edina Šehić-Saliji, koordinatorica za projekte edukacije diplomirani bibliotekar Ines Melez i volonterka diplomirani pedagog Edina Nikšić.


Prvo nas je bombardovao, a sad bi da "još malo" kopa - Bizlife.rs\nPrvo nas je bombardovao, a sad bi da “još malo” kopa\n10:32 Podgorica, 21/10/2017\nVesli Klark, penzionisani general NATO, sada predstavnik kompanije Enviditi, izjavio je, kako prenose kosovski mediji, da čeka na odluku kosovskih institucija za dozvolu za ulaganje u oblast energetskih minerala, javlja Sputnik.\nOn je tu izjavu dao tokom posete Crnoj Gori, gde je prisustvovao sastanku koji je organizovao Forum globalnih građana. Klark je rekao da su na Kosovu započete investicije u oblasti resursa uglja, ali još nema odluke institucija, piše kosovski portal Koha.\n“U svakom slučaju, vlada mora da ima zajednički stav. Trebalo bi stvoriti konsenzus, ponuditi prilike. A ako ne dođe do toga, ako se ne postigne konsenzus i ne pruži prilika — do privatnih ulaganja neće doći. Dakle, ta ulaganja se nisu dogodila na Kosovu zbog reakcije u parlamentu u vezi sa dozvolom za eksploataciju resursa uglja”, rekao je penzionisani general, koji je predvodio NATO bombardovanje srpskih i crnogorskih ciljeva 1999. godine.\nOn je podsetio da već investira u Rumuniji i Bugarskoj, kao i da su sa tamošnjim ljudima razgovarali u vezi sa nekim od poslova, te da u okviru toga traže priliku za ulaganja u Crnu Goru.\nPodsećanja radi, krajem septembra 2016. godine, skupština Kosova je odložila odobrenje zahteva vlade Kosova da kompaniji Enviditi obezbedi licencu za ispitivanje energetskih minerala na Kosovu.\nEnviditi enerdži Kosovo je firma koju vodi general Klark, a kompanija je zainteresovana za podzemnu gasifikaciju uglja na Kosovu i proizvodnju sintetičkog gasa, dizela i kerozina.\nPrvobitni zahtev za dozvolu kompanija je podnela 2013. godine, za tri licence, ukupne površine od preko 3.400 kilometara. Projekat uključuje gasifikaciju podzemnog uglja tehnološkim metodama koje omogućavaju proizvodnju sintetičke nafte (dizela), hemijskim procesom gasifikacije uglja, kroz upotrebu naprednih tehnologija.\nEnviditi očekuje da poveća početnu proizvodnju od 1.200 barela goriva dnevno na 20.000 barela, prvobitnim investiranjem 15 miliona dolara, da bi investicija dostigla pet milijardi dolara.\nenergetika kosovo eksploatacija nato general ruda vesli klark minerali


S tim u vezi predstavnici Asocijacije su upoznali premijera Gutića sa aktivnostima koje namjeravaju realizirati u narednom periodu. Posebna pažnja je posvećena radu sa mladim novinarima, pa su čelnici Asocijacije predstavili i detalje organizacije novinarske radionice za mlade sportske novinare, koja bi trebala biti održana sredinom marta ove godine, a na kojoj će učešće uzeti i mladi novinari i studenti sa područja Tuzlanskog kantona.\nPremijer Gutić je podržao ove aktivnosti ističući zadovoljstvo što u Bosni i Hercegovini djeluje novinarsko udruženje koje realizuje značajne projekte za budućnost svoje profesije i koje unutar samog sebe pronalazi dovoljno snage, elana i požrtvovanosti da pomogne svojim mladim kolegama u usvajanju novih znanja i profesionalnih principa.\n„Komercijalizacija sporta i sloboda izražavanja kod većine je pogrešno shvaćena. Danas imamo vrlo malo znalaca specijalista iz neke sportske oblasti koji mogu javnosti prenijeti ili dočarati stvarnu situaciju sa borilišta. S tim u vezi, a imajući u vodu vrsnost predavača, očekujem da ova edukativna aktivnost Asocijacije pomogne mladim, ali i onim nešto starijim novinarima koji se bave ovom djelatnošću da unaprijede svoj rad“ rekao je ovom prilikom premijer Gutić.\nInače, Asocijacija sportskih novinara FBiH je punopravni član AIPS-a, svjetske asocijacije sportskih novinara, a osim predsjednika Delića današnjem sastanku su prisustvovali velikan sportskog novinarstva u Bosni i Hercegovni Sinan Sinanović, te Almir Šećkanović.


Vesti online / Vesti / Svet / Nemačka: Potraga za otetom ženom bankara\nNemačka: Potraga za otetom ženom bankara\nU mestu Hajdenhajm u pokrajini Baden Virtemberg oteta je Marija B. (54), supruga jednog nemačkog bankara, za kojom danas traga oko 300 nemačkih policajaca.\nŽena je je oteta sa nekim ciljem, ali otmičari nisu uzeli novac, kaže policija\nOd otete žene nema ni traga ni glasa, javljaju mediji, prenoseći apel porodice otimičarima koji, kako se saznaje, nisu podigli traženi i isporučeni novac za otkup.\n''Mi smo učinili sve što ste vi tražili....'', apelovala je porodica, tražeći da otmičari vrate svoju žrtvu.\n''Ta žena je ciljano izabrana'', rekao je jedan predstavnik policije nemačkoj štampi, a mediji javljaju da je porodica, kratko posle otmice, dobila poruku da pošalje novac za otkup, čiji se iznos ne navodi.\nNovac je, kao što je i zahtevano, ostavljen na jednom mestu na autoputu A7, ali otmičari novac nisu uzeli, saznaju mediji, koji javljaju da se otmičari u međuvremenu nisu oglašavali.\n''Mi ne znamo zašto novac nije pokupljen'', rekao je jedan portparol policije danas, naglašavjući da bi za to moglo da bude više razloga.\nU međuvremenu je policija zamolila građane za saradnju, ali i dobila određene informacije koje se proveravaju.


Sankcije i kontrasankcije zbog ruskog gasa, Evropa traži nove izvore - Izazov\nSankcije i kontrasankcije zbog ruskog gasa, Evropa traži nove izvore\nRadio-televizija Srbije\t 13. maja 2022. 06:09\nRuskim sankcijama, među prvima su obuhvaćeni kompanija koja je vlasnik poljskog dela gasovoda Jamal, koji doprema gas u Evropu, i bivše "Gaspromove" evropske filijale koje se bave dopremanjem, trgovinom i skladištenjem gasa u zemljama koje je Rusija označila kao neprijateljske.\n"Sa kompanijama koje su blokirane nema nikakve saradnje, jer je to, jednostavno zabranjeno. Te kompanije ne mogu više da učestvuju u snabdevanju gasom", kaže Dmitrij Peskov, portparol Kremlja.\nMeđu blokiranima je i najveći nemački snabdevač "Gasprom Germanija". Ne iznoseći detalje gde će nadoknaditi ruski gas, iz Brisela i Nemačke uveravaju da imaju alternativne dobavljače i da rade na održivom dugoročnom rešenju.\n"Ukoliko budemo imali puna skladišta na kraju godine, ukoliko dva od četiri skladišta prirodnog tečnog gasa koje smo zakupili budu povezana na mrežu i ako ostvarimo značajne uštede energije, možemo donekle proći kroz zimu ako zalihe gasa iz Rusije nestanu", kaže Robert Habek, ministar ekonomije i energetike.\nEnergetska diverzifikacija bila je glavna tema i beogradske konferencije srpsko-američke saradnje. Novi izvori energije zahtevaju regionalno povezivanje i bržu realizaciju energetskih investicija.\n"Da završetkom naših interkonekcija Srbija dobije mogućnost da određene energente dobija i od nekih drugih dobavljača. Koliko nam vremena treba da budemo mnogo energetski stabilniji zato što je energetska stabilnost sigurno jednako i politička stabilnost", kaže Zorana Mihajlović, ministarka rudarstva i energetike.\n"Ovih dana, ovih nedelja, meseci, mogu se očekivati velike promene u sektoru energetike i u svetu i u regionu Zapadnog Balkana. Posebno ćemo razgovarati o tome šta Sjedinjene Američke Države mogu da učine da pomognu Srbiji u svemu ovome", kaže Kristofer Hil, ambasador SAD u Srbiji.\nIstovremeno, zbog najavljenog naftnog embarga Rusiji, Međunarodna agencija za energiju, poručuje da je spremna da plasira više nafte kako bi ublažila potražnju i cene. Agencija je, u dva navrata već intervenisala na naftnom tržištu iz svojih zaliha.


Dodik: Prioritetni cilj jačanje Srpske | Trebinje Live\nDodik: Prioritetni cilj jačanje Srpske\nPredsjednik Republike Srpske Milorad Dodik istakao je danas u Banjaluci da je jedan od prioritetnih ciljeva jačanje snage Srpske i njenih institucija.\n"Republika Srpska poštuje Dejtonski mirovni sporazum i želi u ovom vremenu punom izazova da svi u BiH imamo mir", rekao je Dodik na božićnom prijemu u kasarni "Kozara" u Banjaluci, koji je organizovala Šesta pješadijska brigada Oružanih snaga BiH.\nOn je ocijenio da svi koji rade u institucijama BiH treba da znaju da su na zadatku jačanja Srpske, ali ne na štetu drugog i drugačijeg.\nPredsjednik Srpske je napomenuo da Oružane snage treba da štite ustavni poredak u BiH. "Veoma je važno da srpski pripadnici Oružanih snaga BiH obilježavaju svoje praznike", zaključio je Dodik.\nPredsjedavajući Predsjedništva BiH Mladen Ivanić smatra da su u ovoj godini potrebni mir, stabilnost i sreća za sve građane u BiH.\n"Neka nam ova godina bude bez poplava, bez nesreća i drugih problema, a da Oružane snage BiH daju puni doprinos izgradnji mira u svijetu", rekao je Ivanić.\nZamjenik ministra odbrane BiH Živko Marjanac kaže da je Božić simbol radosti, sloge i tolerancije, što je potrebno BiH, kao i bolja budućnost.\nNjegovo preosveštenstvo vladika bihaćko-petrovački Atanasije poželio je svima srećan Božić, puno sreće, zdravlja, mira i stabilnosti.\nDodik, Ivanić i Marjanac čestitali su Božić pripadnicima Oružanih snaga BiH iz reda srpskog naroda.\nSvečanom prijemu povodom Božića prusustvovali su i predsjednik Narodne skupštine Srpske Nedeljko Čubrilović, predsjednik Vlade Srpske Željka Cvijanović, ministri u Vladi Srpske, predstavnici Oružanih snaga BiH, međunarodnih institucija, te nevladinih organizacija proizašlih iz odbrambeno-otadžbinskog rata.


kancelarijska stolica sam - Hoklica\nNova kancelarijska stolica sam\nSedište i naslon - crna ekokožaTapacirani rukonasloniNosivost do 130 kg Ovaj model odlikuju funkcije: - gasni mehanizam funkcija podešavanja visine i naslona\nhoklica.com nije internet prodavnica već Vam omogućava da brzo i lako nađete kancelarijska stolica sam po najjeftinijoj ceni. Naš cilj je da kupci budu što bolje informisani o ponudi kancelarijska stolica sam na tržištu Srbije.\nSirina: 63.00 cm\nDubina: 73.00 cm\nTezina: 16.20 kg\nHoklica.com nije internet prodavnica već Vam omogućava da brzo i lako nađete kancelarijska stolica sam po najjeftinijoj ceni. Naš cilj je da kupci budu što bolje informisani o ponudi kancelarijska stolica sam na tržištu Srbije. Vrlo lako nalazite željene stolice, ne morate da lutate od sajta do sajta da pronadjete odgovarajuce stolice, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za kancelarijska stolica sam sa PRODAVCEM. Hoklica.com ne može da garantuje potpunu tačnost specifikacije i slika za kancelarijska stolica sam. Pre kupovine, podatke za kancelarijska stolica sam proverite na sajtu PROIZVOĐAČA.


“BiH najvažniji susjed Srbije” | Politika | DW | 16.01.2010\n“BiH najvažniji susjed Srbije”\nU Beogradu (15.1.2010) su se sastali ministri vanjskih poslova BiH, Srbije I Turske. Razgovarano o seriji diplomatskih i zakonodavnih mjera koje će u velikoj mjeri unaprijediti perspektivu i situaciju u regionu.\n"Srbija podržava cjelovitost BiH, ali podržava i RS"\nMinistri spoljnih poslova Srbije, Bosne i Hercegovine i Turske naveli su da je ovaj trojni format razgovora veoma važan za međusobne odnose, i za situaciju u regionu zapadnog Balkana. Ti odnosi su, ocenjeno je, veoma važni za napredak regiona ka Evropskoj uniji.\nSrbijanski šef diplomatije Vuk Jeremić je istakao da se na sastanku razgovaralo o seriji diplomatskih i pravnih poteza, koji bi u narednim mjesecima trebalo da unaprijede međusobne odnose. Jeremić je Bosnu i Hercegovinu nazvao „najznačajnijim susjedom Srbije“, i dodao da Srbija snažno podržava teritorijalno cjelovitu i suverenu Bosnu i Hercegovinu.\n“RS je mjesto u BiH”\nSrbijanski predsjednik za vrijeme nedavne posjete Republici Srpskoj.\n„To znači da mi ne podržavamo ni jednu vrstu raspada Bosne i Hercegovine, našeg najbližeg i najvažnijeg susjeda. To ne znači da Srbija svim srcem i bez uslovljavanja ne podržava i Republiku Srpsku i njeno političko rukovodstvo, ali budućnost Republike Srpske vidimo kao prosperitetni i demokratski entitet u okviru suverene države Bosne i Hercegovine“, kazao je Jeremić.\nSrbijanski šef diplomatije je naveo da je sastanak protekao u obostranom razumijevanju, pa čak i onda kada se oko nekih stvari nisu složili. On je uputio niz komplimenata na račun turske diplomatije i njene uloge u ovim trojnim razgovorima, koji se narednog mjeseca nastavljaju u Turskoj.\nMinistar Jeremić je takođe naglasio da se razgovaralo i o dolasku ambasadora Bosne i Hercegovine u Beograd:\n„Želimo da taj problem bude riješen. Ovaj razgovor u formatu trojke, sa posebnom ulogom Turske u toj trojci, taj je dijalog doveo do nivoa da mislim da možemo biti veći optimisti nego što smo bilo do sada“.\nBiH mora uhvatiti korak sa susjedima\nAlkajal i Davutoglu su se nedavno sastali i sa hrvatskim ministrom vanjskih poslova Gordano Jandrokovićem.\nSven Alkalaj, ministar spoljnih poslova BiH rekao je da je Srbija značajan ekonomski i politički partner Bosne i Hercegovine, i da su dobri odnosi u međusobnom interesu. BiH je na putu evropskih integracija, gdje mora da uhvati korak sa svojim susjedima, najprije kroz viznu liberalizaciju a zatim i kroz podnošenje kandidature za članstvo u EU. Alkalaj naglašava da sve tri zemlje imaju veoma važan strateški cilj, a to je EU, i na tom putu će ponekad nastupati zajedno, ponekad odvojeno, ali cilj za sve ostaje isti.\nTurski šef diplomatije Ahmet Davutoglu smatra da je stabilnost regiona veoma važna, i trojne sastanke navodi kao značajne za jačanje međusobnog povjerenja. Turska diplomatija njeguje koncept bez problema sa svojim susjedima, i ako se taj koncept implementira na Balkanu, to bi ga pretvorilo u region mira, prosperiteta i stabilnosti.


Profesor Filozofskog fakulteta u Banjaluci Željko Vujadinović rekao je danas prilikom promocije da je suštinski problem sa kojim današnje generacije treba da se suoče razumijevanje uzroka koji su doveli do stravičnog zločina u Jasenovcu i nastojanje da ti uzroci budu prevaziđeni. On je izložio istorijske, ideološke i vjerske pretpostavke koje su prethodile stravičnom i sistematski počinjenom zločinu u Jasenovcu i Donjoj Gradini za vrijeme Drugog svjetskog rata.\n"Jasenovac predstavlja sam sebe – on je neuporediva pojava i ne može se u svojoj stravičnosti objasniti poređenjem sa bilo kojim drugim logorom", naglasio je Vujadinović.\nOn je dodao da je formiranje logora "Jasenovac" bazirano na ideologiji da Nezavisna Država Hrvatska /NDH/ treba da bude etnički, rasno i nacionalno "čista".\n"Zajednički život na ovim prostorima podrazumijeva suočavanje sa događajima u Jasenovcu, koji nije samo dio srpske, jevrejske i romske, već i hrvatske nacionalne memorije, a suočavanje sa tim događajima je ključno pitanje", rekao je Vujadinović.\nU uvodnom dijelu promocije govorio je predstavnik Republičkog centra za istraživanje ratnih zločina Janko Velimirović koji je istakao da izvještaj Zemaljske komisije Hrvatske na 84 stranice opisuje sistematsko uništavanje zatvorenika u logoru Jasenovac, dokumentovano fotografijama i bazirano na izjavama svjedoka.\n"Veoma je važno graditi kulturu sjećanja na te stravične događaje i postojanje takvog sistema uništenja naroda na ovim prostorima, kakav je bio logor Jasenovac", rekao je Velimirović.\n"Komisija je našla veoma malo dokaza i tragova, jer su oni sistematski zatirani, ali važnost tog izvještaja u tome što je komisija formirana odmah po oslobađanju područja logora Jasenovac", naglasio je Velimirović. On je objasnio da je, za razliku od jevrejskog pitanja, koje je u NDH rješavano u okviru ideologije fašističke NJemačke, odnos prema Srbima i Romima bio lokalno pitanje Hrvata u NDH, u skladu sa ideologijom da trećinu treba uništiti, trećinu pokrstiti i trećinu protjerati. Prema izvještaju Zemaljske komisije Hrvatske za utvrđivanje zločina okupatora i njihovih pomagača iz 1946. godine, u koncentracionom logoru Jasenovac je na stravičan način ubijeno najmanje od 500.000 do 600.000 ljudi.\nVelimirović je istakao da je taj izvještaj Hrvatska često osporavala, jer je smatrala da su podaci "predimenzionirani".\nPromociju reprint izdanja Izvještaja zemaljske komisije Hrvatske za utvrđivanje zločina okupatora i njihovih pomagača iz 1946. godine organizovali su Ministarstvo prosvjete i kulture Republike Srpske i Javna ustanova Spomen-područje Donja Gradina.\nReprint izvještaja štampan je u 500 primjeraka, a originalno izdanje uručeno je direktoru Muzeja Republike Srpske Nadi Puvačić i činiće dio stalne muzejske postavke o temi "Jasenovac".\nPromociji je prisustvovao i ministar prosvjete i kulture Republike Srpske Goran Mutabdžija sa saradnicima, koji su ocijenili da je promocija urađena veoma uspješno.


Srbija se nada da će Francuska dopustiti otvaranje četiri poglavlja u decembru\n2. decembra, 2019 Vesti iz Sveta Napišite komentar\nSrbija je spremna za otvaranje četiri nova poglavlja o pristupanju Evropskoj uniji ali izgleda da od toga neće biti ništa u decembru. Kako prenosti srpski portal Novosti, Međuvladina konferencija sa Srbijom se neće ni održati a to potencira tvrdo krilo predvođeno Francuskom koja je protiv proširenja Evropske unije u ovakvom formatu. To znači da Srbija neće otvoriti obećana četiri poglavlja.\nOve nedelje se sastaje radna grupa za proširenje u Briselu i tada će se više znati, mada male su šanse za Srbiju. Francuzi, koji najviše koče, trebaju sa Nemcima da održe važan sastanak 12. i 13. decembra na kome bi se razmatrala budućnost EU i reforme koje treba da se sprovedu.\nPodesećamo da je Francuska nedavno blokirala početak pristupnih pregovora sa Albanijom i Severnom Makedonijom što je izazvalo veliko nezadovoljstvo zemalja u Evropi.\nOstaje ono što se već zna da Francuska i Nemačka kroje sudbinu evropskih zemalja i da bez se bez njih ne donose odluke.\nTagovi: evropska unija - Francuska - poglavlja - pregovori - Srbija


Jun 15, 2016 blog, blogeri, Blogomanija\nTreća regionalna Blogomanija, koja se bavi aktuelnostima iz fashion, beauty i lifestyle industrije, održana je od 8. do 12. juna u Mariboru. Preko sto predavača i oko 1000 posetilaca učestvovalo je na konferenciji.\nProgram je realizovan kroz panel rasprave, predavanja i radionice koje su vodili najuspešniji stručnjaci iz medija, mode, uspešni blogeri… “Ko od koga krade sadržaj? Portali vs. Print”, “Turizam u doba društvenih mreža”, “Zašto glupi ljudi postaju poznati? Uloga televizije u stvaranju Internet zvezda & vice versa” i “Šta je brend bez ambasadora? (Kako sarađivati s brandovima i zadržati autentičnost blogera?)” su samo neki od panela koji su posebno zainteresovali posetioce.


Struka protiv korone: Sve o dolasku vakcine u Srbiju - NOVA portal\nDruštvo Autor:Jelena Bulajić03. dec. 202014:34 > 14:42\nVest da je kompanija Fajzer podnela dokumentaciju da njihova vakcina protiv korone bude registrovana u Srbiji obradovala je mnoge. Međutim, izbacila je u prvi plan i mnogobrojna pitanja o vakcini. Zašto je Fajzerova vakcina drugačija od ovih koje smo do sada primali, kada bi mogla da počne vakcinacija u Srbiji i kakvi su to problemi sa transportom i skladištenjem, koji se vezuju za tu vakcinu.\nVakcina se, kako navodi, zasniva na novoj tehnologiji koja do sada nije korišćena u svetu.\n„Pošlo se od tzv. informacione RNK (ribonukleinske kiseline), što znači ne od oslabljenog ili ubijenog virusa, već od genetske šifre za sintezu belančevina koje su sastavni deo novog virusa korone. Organizam čoveka reaguje na unete, belančevine, kao na svaku stranu supstanciju, stvaranjem antitela“ ističe profesor Radovanović.\nNaglašava da je prednost što te belančevine, za razliku od virusa, ne mogu da se „prozle“, odnosno da se zadrže u organizmu, počnu da se razmnožavaju i tako dovedu do neželjenih dejstava.\n„Za sada nema podataka o neobičnim alergijskim reakcijama, a vakcinu je primilo preko 43.000 osoba“ dodaje.\nMeđutim, nedostaci Fajzerove vakcine, prema rečima doktora Radovanovića, kao i kod američke vakcine kompanije Moderna – visoka cena i komplikovni uslovi skladištenja i transporta.\n„Koštaće nekoliko desetina dolara, a potrebno je čuvati sve do nekoliko dana pre upotrebe, na bar minus 70 stepeni“ objašnjava.\nNije moguće, kako naglašava Radovanović, predvideti kada i kako će izgledati vakcinacija naredne godine, jer su pregovori sa proizvođačima još u toku.\n„Verovatno ćemo snabdevanje obezbediti iz nekoliko izvora. Vakcina će biti preporučena, osim za određene kategorije zaposlenih. Interes za nju trenutno u Srbiji nije veliki, ali će rasti uporedo sa brojem obolelih i umrlih“ procenjuje.\nRealno je, prema njegovim rečima, da pre kraja zime budemo u stanju da zaštitimo najprioritetnije grupe populacije (zdravstvene radnike, vojsku i policiju).\n„Ostali građani verovatno će morati da se strpe do kraja leta ili početka jeseni“ zaključuje Radovanović.\nFajzerprof. dr Zoran RadovanovićStruka protiv koronevakcina


Prva analiza izbora u Americi: Kako je prošao Tramp - 07.11.2018, Sputnik Srbija\nIako su dosadašnji rezultati pokazali da će demokrate najverovatnije preuzeti Donji dom, te da to govori o svojevrsnoj blokadi Kongresa, aktuelni predsednik... 07.11.2018, Sputnik Srbija\nMeni zvuči kao: U carstvu budala pobedila budala!\nDobar razvoj situacije sad će imati osnova da se još više svađaju međusobno.\nvesti, svet, obrad kesić, donald tramp\n07:34 07.11.2018 (Osveženo: 09:19 07.11.2018)\nIako su dosadašnji rezultati pokazali da će demokrate najverovatnije preuzeti Donji dom, te da to govori o svojevrsnoj blokadi Kongresa, aktuelni predsednik Donald Tramp ove izbore može tumačiti i kao svojevrsnu pobedu, jer je pokazao da i dalje ima snagu i moć, izjavio je za Sputnjik politički analitičar Obrad Kesić.\nKako je rekao, dosadašnji rezultati pokazuju ono što se i očekivalo još pre šest meseci, a to je da su demokrate preuzele Donji dom američkog Kongresa, i to sa velikom i ubedljivom pobedom, ali su istovremeno izgubili poziciju u Senatu.\nNajvažniji Trampov dan otkad je izabran za predsednika\n5 Novembar 2018, 16:27\nU suštini, kako objašnjava, to znači da će u naredne dve godine, odnosno do sledećih predsedničkih izbora, postojati blokada što se tiče rada Kongresa, a biće primetan i agresivniji demokratski pristup u borbi protiv Trampa.\n„Kako su preuzeli Donji dom, oni su preuzeli i važne komitete i sada mogu da predvode istrage i da traže dodatne informacije koje mogu da plasiraju u medijima, kako bi se borili protiv Trampa. Sa druge strane, i Tramp je doživeo jednu pobedu, jer su u svim mestima gde je vodio kampanju kandidati koje je on podržao ostvarili ubedljivu pobedu, dok su demokrate doživele velike poraze, uprkos ogromnoj podršci i van tih država“, ističe Kesić.\nUpravo to, kako ocenjuje, govori da predsednik Tramp i oni koji ga podržavaju mogu da budu zadovoljni, budući da se pokazalo da tamo gde je direktno učestvovao u kampanjama i dalje ima snagu i moć.\nKesić dodaje i da je Tramp veliku pobedu ostvario i kada je reč o samoj stranci, jer iako su izgubili Donji dom, izabran je veći broj ljudi u samom Senatu koji podržavaju Trampa, što govori da je on sada na neki način preuzeo kontrolu nad strankom i može se očekivati da će imati manji otpor sa te strane.\n„Sve to govori da Tramp ima razloga da bude zadovoljan, pogotovu ako dodamo ovakav scenario, gde demokrate koriste Donji dom u vidu pojačane borbe protiv Trampa, jer on u suštini dobija povoljan scenario za reizbor. To se objašnjava time što birači Trampa vide kao žrtvu političkog establišmenta i ako ta borba bude još gora, možemo da očekujemo da će oni održati nivo podrške, te da će dobiti određenu prednost na narednim predsedničkim izborima“, zaključuje Kesić.\n7 Novembar 2018, 11:26\n7 Novembar 2018, 13:04


Putin: Zbog epidemiološke situacije ─ neradni dani od 30. oktobra do 7. novembra - 20.10.2021, Sputnik Srbija\nPutin: Zbog epidemiološke situacije ─ neradni dani od 30. oktobra do 7. novembra\nPredsednik Rusije Vladimir Putin podržao je predlog vlade o uvođenju neradnih dana od 30. oktobra do 7. novembra zbog epidemiološke situacije u zemlji. 20.10.2021, Sputnik Srbija\nŠefovi regiona imaju pravo da uvedu režim ograničenja i pre roka, bez čekanja na određeni datum, dodao je Putin.„Sada je posebno važno da se obori vrhunac novog talasa epidemije. S tim u vezi, s obzirom na trenutnu situaciju, svakako podržavam vaš predlog da se u celoj zemlji uvedu neradnu dani sa zadržavanjem plata za radnike od 30. oktobra do zaključno sa 7. novembrom“, rekao je on na sastanku sa članovima vlade.Prema njegovim rečima, ukoliko bude potrebno neradni dani mogu biti produženi i posle 7. novembra.Ove mere predsedniku je predložila vicepremijerka Tatjana Golikova na sastanku vlade o epidemiološkoj situaciji u zemlji. Na sednici se takođe govorilo o potrebi da nevakcinisani radnici stariji od 60 godina rade u karantinu od kuće.Putin je takođe podržao inicijativu za podršku biznisu koju je na sastanku predložio prvi potpredsednik vlade Andrej Belousov – jednokratnu isplatu grantova u iznosu minimalne plate po zaposlenom u pogođenim granama industrijama (uglavnom malih i srednjih preduzeća). Prema proceni vlade biće potrebno 27 milijardi rubalja.\nrusija, vladimir putin, neradni dan, pandemija, rusija – društvo\nPredsednik Rusije Vladimir Putin podržao je predlog vlade o uvođenju neradnih dana od 30. oktobra do 7. novembra zbog epidemiološke situacije u zemlji.\nŠefovi regiona imaju pravo da uvedu režim ograničenja i pre roka, bez čekanja na određeni datum, dodao je Putin.\n„Sada je posebno važno da se obori vrhunac novog talasa epidemije. S tim u vezi, s obzirom na trenutnu situaciju, svakako podržavam vaš predlog da se u celoj zemlji uvedu neradnu dani sa zadržavanjem plata za radnike od 30. oktobra do zaključno sa 7. novembrom“, rekao je on na sastanku sa članovima vlade.\nPrema njegovim rečima, ukoliko bude potrebno neradni dani mogu biti produženi i posle 7. novembra.\nOve mere predsedniku je predložila vicepremijerka Tatjana Golikova na sastanku vlade o epidemiološkoj situaciji u zemlji. Na sednici se takođe govorilo o potrebi da nevakcinisani radnici stariji od 60 godina rade u karantinu od kuće.\nPutin je takođe podržao inicijativu za podršku biznisu koju je na sastanku predložio prvi potpredsednik vlade Andrej Belousov – jednokratnu isplatu grantova u iznosu minimalne plate po zaposlenom u pogođenim granama industrijama (uglavnom malih i srednjih preduzeća). Prema proceni vlade biće potrebno 27 milijardi rubalja.


MUP Kantona Sarajevo: Sanjin Sefić pobjegao iz BiH u Srbiju! – mojusk.ba\nSlužbenici MUP-a Kantona Sarajevo večeras su na konferenciji za medije potvrdili da je Sanjin Sefić pobjegao iz BiH u Srbiju.\nKako je saopćeno, Sefić je jutros u 6:36 sati pobjegao iz Bosne i Hercegovine. On je granicu naše zemlje prešao na graničnom prijelazu Uvac, u blizini Priboja, što govori da je Sefić pobjegao u Srbiju.\nMevludin Halilović, načelnik Sektora uniformirane policije, izjavio je kako policija sumnja da su Sefiću u bijegu iz BiH pomogle dvije osobe, te provode istragu u vezi s tim.\nU trenucima kad se u zgradi MUP-a KS održavala konferencija za medije, ispred zgrade bilo je blizu 300 građana koji su se okupili na protestnom okupljanju nakon pogibije dvije studentice, Edite Malkoč i Selme Agić, koje je sinoć kod Zemaljskom muzeja automobilom usmrtio Sefić, te pobjegao sa mjesta nesreće.


Niška televizija » Zoran Stojković novi predsednik Skupštine opštine Crveni krst (VIDEO)\nObjavljeno 20.02.2015. 14:57\nZoran Stojković je novi predsednik Skupštine Gradske opštine Crveni krst. Do sada je bio zamenik predsednika opštine, a na novoj funkciji će se, kaže, zalagati za bolje odnose sa opštinama iz inostranstva, kao i da prigradska naselja koja imaju infrastrukturu postanu gradska.\nDvadesetdevetogodišnji Zoran Stojković je od sada na čelu skupštine teritorijalno najveće opštine u gradu, opštine Crveni krst. Svoj posao će, kaže, obavljati u skladu sa statutima grada i opštine, a pored zalaganja za bolji rad skupštine ima još 2 cilja.\nNa funkciju predsendika Skupštine došao je sa mesta zamenika predsednika opštine Crveni krst.\nNa predlog Srpske napredne stranke, 15 opštinskih odbornika je glasalo da Zoran Stojković bude predsednik skupštine , dok je njih petoro bilo protiv.


Odbojka dame: Pao je i veliki Brazil, prva pobeda u Gran Priju - Pokazivač\nOdbojka dame: Pao je i veliki Brazil, prva pobeda u Gran Priju\nNema više nepobedivih ekipa za izabranice Zorana Terzića i srpsku odbojkašku reprezentaciju. Fenomenalnim preokretom i povratkom u meč, srpske odbojkašice su uspele da nadoknade veliki zaostatak od 2:0 u setovima, i da na krilima Mihajlović i Bošković slave protiv do sada nepobedivih Karioka.\nKljučni momenat meča bila je igra na razliku u završnici drugog seta, kada su srpske odbojkašice pokazale da mogu da se suprostave snažnom protivniku. I pored poraza od 31:29 posle velike borbe, upravo ta borba i zavšnica seta možda je i odlučila pobednika ovog meča. Jer, izabranice Zorana Terzića počele su odlično da igraju od starta trećeg seta, i kao da je tek tada počeo meč za njih. Tokom trećeg i četvrtog seta Srbija je od početka pa do kraja imala prednost od nekoliko poena. Srpske dame su u tom periodu meča igrale zaista odličnu odbojku, kada bi se Brazil približio i pretio da ugrozi vođstvo Srbije, sjajne su bile Bošković i Mihajlović . Treći i četvrti set naše gracije su rešile u svoju korist rezultatom 25:19. Nije tu Srbija želela da stane već je nastavila da diktira ritam i u petom setu. Ponovo je Srbija odlično počela set i imala je prednost od (5:2, 7:3 ), ali izabranice Ze Roberta uspevaju da se brzo vrate u meč i stižu na minus od tri poena (8:5). Kada je Maja Ognjenović osetila opasnost po svoj tim odlično je skuvala loptu za nova četiri poena prednosti. Na to se nadovezala Tijana Malešević odličnim servisima i Srbija je ponovo pobegla na velikih plus pet (11:6). Kada je Srbija povela sa 14:11 retko ko je mislio da će Brazil uspeti da se vrati u meč i da će imati šansu za pobedu. Ali, upravo je to pošlo za rukom brazilskim odbojkašicama, Srbija svojim greškama vraća Brazil u život. Mada, mora se priznati i da kod rezultata 14:12 za našu ekipu, usledile su dve veoma čudne odluke sudija. Prvo je Brankica Mihajlović ispucala loptu u aut, iako na usporenom snimku deluje kao da je ta lopta kačila blok, da bi u narednom napadu Žaklin donela izjednačenje svom timu, posle još jedne sporne sitvacije oko bloka. Nije to obeshrabrilo našu ekipu, Tijana Bošković nastavila je da teroriše Brazil i donela je nove meč lopte , ali i ovog puta Brazil je ostao u meču. Meč je praktično odlučen potezom Zorana Terzića koji je ubacio u igru Jovanu Brakočević pri rezultatu 17:16 za našu reprezentaciju. I upravo taj potez je odlučio meč, budući da je Brakočević izblokirala Šejlu Kastro i donela može se slobodno reći istorijsku pobedu za Srbiju.\nTijana Bošković sa 30, i Brankica Mihajlović sa 26 poena bile su najefikasnije kod pobednica. U redovima Brazila Fabijana i Natalija su zabeležile po 16. U drugom kolu drugog vikenda Gran Prija, protivnik reprezentaciji Srbije će biti ekipa Kine. Taj meč je na programu u subotu od 11 časova.\nPrethodni tekstSentiš za podivljalu dušu\nSledeći tekstOkolosportski komentar


Privrednici Srbije i Slovenije za više ulaganja i nova partnerstva - Enterprise Europe Network\nNa Poslovnom forumu Srbija – Slovenija u Beogradu okupilo se više od 600 privrednika iz obe zemlje, koji poručuju da postoji obostrani interes za nova ulaganja i proširenje postojećih investicija. Predsednici dve zemlje Aleksandar Vučić i Borut Pahor snažno su podržali jačanje ekonomskih veza, dok predsednici komora Marko Čadež i Boštjan Gorjup ističu da dve privrede mogu biti generatori razvoja i napretka zasnovanog na inovacijama i savremenim tehnologijama.\nU interesu je Srbije da povećamo trgovinsku razmenu sa Slovenijom koja je premašila milijardu evra, kao i obostrana ulaganja, rekao je predsednik Privredne komore Srbije Marko Čadež i najavio otvaranje predstavništva PKS u Sloveniji početkom 2020. Čadež je podsetio da slovenački investitori u Srbiji zapošljavaju više od 25.000 ljudi, kao i da budući investitori mogu da računaju na podršku, dobre poslovne rezultate i profit.\nIstiče da se na skupu okupilo više privrednika nego na oba prethodna foruma održana u Ljubljani i Beogradu, što pokazuje koliki je zajednički interes za uspostavljanje i unapređenje poslovne saradnje.\nNa forumu su, podsetio je Čadež, veliki srpski investitori u Sloveniji, kao što su Komtrejd, MK Grupa, Moji brendovi i Nektar. Naveo je i da srpski investitori koji uspešno rade u Sloveniji nameravaju da šire poslovanje. Srpske kompanije su do sada investirale u Sloveniji oko 400 miliona evra.\n„Prvi put imamo najveći broj privrednika iz oblasti IT industrije, inovativnih tehnologija i turizma. Zakazano je više od 450 B2B razgovora“, rekao je Čadež.\nObraćajući se privrednicima dve zemlje, predsednik Srbije Aleksandar Vučić, istakao je da je u proteklih deset godina trgovinska razmena Srbije i Slovenije povećana za čak 2,5 puta. „Odnosi Srbije i Slovenije su veoma važni“, rekao je predsednik i poručio da želi više investicija u Sloveniji iz Srbije, dok su slovenački preduzetnici uvek dobrodošli u Srbiju. “Potpuno sam siguran da ovde možete više zaraditi nego u nekim drugim zemljama regiona i Evrope”, rekao je Vučić i podsetio da je više od 1. 600 kompanija iz Slovenije investiralo u Srbiji.\nVučić je zahvalio srpskim privrednicima što su u velikom broju došli na poslovni forum i istakao da se retko okupi toliki broj domaćih privrednika, čak i na forumima sa većim i ekonomski snažnijim zemljama, što jasno pokazuje interesovanje za slovenačko tržište.\nPredsednik Slovenije Borut Pahor poručio je da postoji veliki potencijal da se razvijaju poslovne veze dve države, a da je na političarima da obezbede mir i sigurnost, i da to očuvaju. Važno je, dodao je, da mi sami u regionu, koliko možemo, rešimo probleme i ubrzamo procese i reforme da bi ovde bio obezbeđen mir, sigurnost i predvidljiva poslovna atmosfera.\nPredsednik Privredne komore Slovenije Boštjan Gorjup ocenio je da Poslovni forum Srbija – Slovenija potvrđuje istorijsku saradnju dve zemlje i dokazuje da ne moraju samo velike sile poput Nemačke, Rusije ili SAD da budu generatori razvoja.\n„Zahvaljujem Srbiji i srpskoj ekonomiji za istorijsku naklonost prema Sloveniji, ponosni smo na našu saradnju kao i na razvoj ljudskih i ekonomskih odnosa. Dokazali smo da motori razvoja nisu samo velike sile, Rusija, Nemačka ili SAD. Međutim, najveći deo odgovornosti za razvoj ostaje na nama, na razmenih dobrih praksi“, rekao je Gorjup. Očekuje da će se pojaviti i nove poslovne ideje i uspostaviti nove oblasti saradnje i pozvao učesnike skupa da posete Sloveniju, bilo turistički bilo poslovno, jer je to prilika da se sklopi neki novi posao.\nPrivrednici Srbije i Slovenije takođe sa puno optimizma gledaju na buduću poslovnu saradnju.\nKompanija Nevena&allme cosmetics svoje proizvode izvozi u Sloveniju od 2014. godine, a direktorka Slobodanka Vlajičić kaže da je izvoz na slovenačko tržište stabilan i da je svake godine sve veći. Ta kompanija je, kaže, ispunila sve uslove proizvodnje bezbednog kozmetičkog proizvoda i izvoza na tržište EU. „Pre pet godina to je bio veliki izazov i bili smo ponosni kada se naš, srpski kozmetički proizvod našao u prodavnicama kako Slovenije, tako i drugih zemalja EU“, rekla je Vlajičić i navela da je EU 2009. podigla proizvodnju kozmetičkih proizvoda na nivo proizvodnje leka što predstoji i u Srbiji. Kaže da je Slovenija pouzdan partner i što se tiče plaćanja, nabavake i kupovine proizvoda te kompanije.\nGeneralni direktor Comtrade u Sloveniji Klod Kolaro kaže da za IT kompanije ne postoje granice za razvoj kvalitetnog softvera. „Generalno, za nas granice nisu problem, najveći izazov za sve nas danas je kako doći do kvalitetenog softverskog inženjera“, rekao je Kolaro. Naveo je da Comtrade, kao najveća investicija srpskih IT industrija na slovenačkom tržištu, trenutno zapošljava oko 600 ljudi, od čega njih 80 odsto radi internacionalne projekte sa slovenačkim inženjerima koji su sastavni deo te organizacije.\nSmatra da postoji prostor za proširenje saradnje jer je Slovenija izuzetno napredno tržište ne samo u oblasti IT, nego i u drugim oblastima, a poslovan klima u toj državi je pozitivnu i pre svega prijateljska, tako da su investicije iz Srbije sigurno dobrodošle.\nAndrej Lasič iz banke NLB kaže da je Srbija za slovenačku privredu jedna od najznačajnijih sa kojima srađuje i da postoji mnogo prostora za dalji rast.\nDigitalizacija ekonomije i države, zelena ekonomija – reciklažna industrija i turizam sa akcentom na nove turističke proizvode i koncepte, kao što su glemping ili ’digitalni nomad’ bile su teme u fokusu foruma, centralnog panela i pratećih okruglih stolova.


MALI: Država je potpuno likvidna, nastavlja se politika podizanja standarda građana i ulaganje u infrastrukturu | Happy BSC portal\nMinistar finansija Siniša Mali izjavio je da danas da je rebalans budžeta pozitivan i razvojni i istakao da da na računu imamo više od 300 milijardi dinara, da je država potpuno likvidna i da se nastavlja politika podizanja standarda građana i ulaganja u infrastrukturu.\nMali je na sednici Odbora za finansije Skupštine Srbije, predstavljajući rebalans budžeta za ovu godinu, rekao da se rebalans radi zbog toga što država ima više novca u budžetu.\n-Ovo je veliki trenutak za sve građane i sve nas s obzirom da u doba najveće ekonomske krize pravimo bolji rezultat nego što smo očekivali u iznosu od 183 milijarde dinara -istakao je Mali.\nOn je kazao da se srpska ekonomija oporavila brže od očekivanog, navodeći da će se novac koji je država uštedela dodatno usmeriti na kapitalne investicije, razvoj ekonomije i podizanje standarda građana, te podsetio da je država ispunila sva obećanja koja je dala građanima i privredi.\nU odnosu na aprilski rebalans, fiskalni deficit je smanjen na 304,5 milijardi dinara, u najvećoj meri zbog značajno bolje realizacije prihoda, i on sada iznosi 4,9 odsto bruto domaćeg proizvoda (BDP), umesto planiranih 6,9 odsto BDP-a.\nPROČITAJTE JOŠ: VREMENSKA PROGNOZA DO KRAJA OKTOBRA: Lepe vesti stižu i za naredni mesec\nMali je posebno naglasio da se nivo javnog duga drži ispod Mastrihta od 60 odsto, odnosno iznosiće do 58,2 odsto.\n-Rebalansom nastavljamo istu politiku ulaganja u škole, vrtiće, zelenu agendu, i to je osnova rebalansa -rekao je Mali.\nKada je reč o rastu ekonomije, Mali je istakao da i MMF i Svetska banka prihvataju da će rast srpske ekonomije biti veći od projektovanog.\nMinistar finansija očekuje da privredni rast do kraja godine bude preko sedam odsto.\nTo je, kaže Mali, najbolji odgovor za sve one koji su kritikovali budžet, dodajući da će Srbija po stopi rasta biti među top tri u Evropi.\nMinistar je podsetio da će se mininalna cena rada od 1. januara povećati za čak 9,4 odsto, odnosno prvi put će biti veća od 35.000 dinara, dok je pre samo desetak godina, podseća Mali, minimalna zarada bila oko 15.700 dinara.\nOn očekuje i da prosečna zarada do kraja godine bude 618 evra što je, kaže, ogroman uspeh, a podizanje standrada, dobri rezultati i kapitalna ulaganja predstavljalju novu sliku Srbije.\nMali je naveo da će se nastaviti sa izgradnjom Moravskog koridora, očekuje se da će do marta sledeće godine biti završen autoput od Pojata do Kruševca, zatim gradiće se put od Požarevca do Golupca…\nPROČITAJTE JOŠ: ĐERLEK PORUČIO: Ako propusnice ne daju efekte tražićemo rigoroznije mere\n-Obezbedili smo novac za sve saobraćajnice, zatim za izgradnju Kliničkog centra u Beogradu, za izgradnju kanalizacije i izgradnju fabrika za prečišćavanje otpadnih voda u 65 lokalnih samouprava -rekao je Mali.\nPodseća da će država isplatiti pod 20 evra u decembru svim građanima, odnosno 30 evra od 1. do 3. novembra ove godine.\n-Srbija se drugačije pokazala nego jače i razvijenije zemlje od nas, stvorili smo poverenje ne samo prema građanima nego i investitorima- rekao je Mali.\nUkazao je da je od početka godine zabeležen priliv 2,4 milijarde evra (neto) stranih investicija.\nMali je istakao da u rebalansu ima novca za početak izgradnje metroa, kao i za nastavak izgradnje fabrike vakcina.


Royal Friesland preuzima Imlek i subotičku mlekaru - Bizlife.rs\nRoyal Friesland preuzima Imlek i subotičku mlekaru\n11:36 Amersfort, 02/02/2012\nKompanija „Royal Friesland“, sa sedištem u Holandiji, objavila je danas da će preuzeti firme „Imlek“ AD Beograd i Mlekaru Subotica koje su sada u većinskom vlasništvu fonda „Salford“.\nKompanije „FrieslandCampina“ i „Salford Capital Partners“ potpisale su Memorandum o razumevanju o akviziciji preduzeća Imlek A.D. Beograd i Mlekare A.D. Subotica, sa ciljem da se utvrdi poslovna pozicija „FrieslandCampina“ u jugoistočnoj Evropi – regiji sa 76 miliona potrošača – saopšteno je u Amersfortu.\nOva akvizicija će poslovnoj mreži „FrieslandCampina“ pridodati aktivnosti obe kompanije na području zapadnog Balkana.\nProdavac je većinski akcionar obe mlekare, sa približno 79 odsto akcija u „Imleku“ i 82 procenata akcija u „Mlekari Subotica“. Akcijama kompanija se trguje na Beogradskoj berzi. „FrieslandCampina“ namerava da otkupi i preostale akcije. Ovo je prvo značajno preuzimanje nakon spajanja kompanija „Friesland Foods“ i „Campina“ 2008. godine.\nPrema izjavi generalnog direktora Royal FrieslandCampina, ta kompanija želi da ostvari rast na različitim tržištima i u proizvodnim kategorijama.\nUz sadašnje poslovne aktivnosti „FrieslandCampine“ na području Mađarske, Rumunije i Grčke, preuzimanje „Imleka“ i “ Mlekare Subotica“ će grupi pružiti pristup na velikom regionalnom tržištu od 76 miliona potrošača i stvoriti čvrstu podlogu za dalji rast kompanije.\nGeneralni direktor „Imleka“ Slobodan Petrović je povodom ovog aranžmana izjavio da je to „velika prilika za region, ‘Imlek’, Suboticu i ‘FrieslandCampinu'“. „Naš proizvodni program se dobro slaže sa sadašnjim brendovima ‘FrieslandCampine’. Uveren sam da će obe kompanije pod zastavom ‘FrieslandCampine’ doživeti prosperitet, i to u korist njihovih potrošača”, rekao je Petrović.\nObe strane očekuju da će dogovor biti finaliziran u narednih nekoliko meseci. U slučaju da se postignu konačan dogovor, ponuda za preuzimanje će biti data u domaćoj valuti i shodno lokalnim zakonima i ista će biti otvorena i za manjinske akcioanare. Dogovoreno je da se pre završetka pregovora ne daju nikakvi dalji komentari.\nNa osnovu izvještaja iz 2010. godine, godišnji prihod firme Royal FrieslandCampina dostiže blizu devet milijardi evra. Kompanija zapošljava skoro 19.500 ljudi, i kroz 100 proizvodnih pogona i prodajnih mesta posluje u 25 zemalja.\nDobro poznati brendovi FrieslandCampine su Campina, Chocomel, Fristi, Friesće Vlag, Mona, Optimel, Vifit, Milner, Frico, Buttergold, Valeš, Appelsientje, DubbelFriš, CoolBest, Landliebe, Fruttis, Joyvalle, Yazoo, Milli Mia, PÅ‘ttyÅ‘s, Napolact, NoyNoy, Dutć Lady, Frisian Flag, Foremost, Peak, Rainbow, DMV, Kievit, Domo, Creamy Creation i Nutrifeed.


Na području Područne policijske uprave u Zrenjaninu proteklog vikenda dogodile su se dve saobraćajne nezgode sa povređenim licima. U ovim saobraćajnim nezgodama jedno lice zadobilo je lake telesne povrede. Pričinjena materijalna šteta se procenjuje na oko 140.000 dinara . Saobraćajne nezgode su se dogodile zbog: neustupanja prvenstva prolaza – jedna i neprilagođene brzine kretanja vozilom – jedna.\nZbog učinjenih saobraćajnih prekršaja, zahtevi za pokretanje prekršajnog postupaka su podneti protiv 12 učesnika u saobraćaju i izdata su 117 prekršajna naloga. Istovremeno, iz saobraćaja je isključeno 15 vozača, od toga, 2 vozača zbog upravljanja vozilom bez vozačke dozvole, 1 vozač zbog upravljanja vozilom u vreme zabrane i 12 vozača zbog upravljanja vozilom pod uticajem alkohola, od kojih su 2 vozača zadržana u trajanju od 12 časova, jer je izmerena količina alkohola u organizmu prelazila granicu od 1,20 mg/ml alkohola u organizmu. Takođe, iz saobraćaja su isključeno 6 vozila, od toga 3 vozila zbog isteka važnosti registracione nalepnice, 2 vozila zbog tehničke neispravnosti i 1 vozilo bez registarskih oznaka.


IKT klaster Vučiću: Zašto birate strane IT kompanije? | Autonomija\nIKT klaster Vučiću: Zašto birate strane IT kompanije?\nKatastrofalni efekti po domaću softversku industriju\n09. juna 2015\nVojvođanski klaster Informaciono-komunikacionih tehnologija (IKT klaster) uputio je danas otvoreno pismo predsedniku Vlade Srbije Aleksandru Vučiću u kojem je od njega zatražio odgovor na pitanje zašto u najavljenoj racionalizaciji i modernizaciji državne uprave planira da sarađuje sa najvećim svetskim kompanijama iz IT sektora a ignoriše potencijale domaće IT industrije.\nVojvođanski IKT klaster je naveo da se na taj način aktivno radi na “podrivanju” domaće IT industrije i na njenoj destabilizaciji, iako je ona u stanju da isporuči proizvode istog kvaliteta, kao i vodeće strane IT kompanije.\n“Gospodine Vučiću, da li je moguće da danas u Srbiji nema nijednog lidera koji neće podleći mantri o stranim direktnim investicijama (SDI)? Jer, SDI nemaju uvek iste efekte u različitim sektorima, a u sektoru softverske industrije su ti efekti katastrofalni, ako su investitori vođeni samo iskorišćenjem domaćih ljudskih resursa”, navodi se u pismu.\nDodaje se da Srbija na taj način propušta veliku šansu da uđe u društvo bogatih zemalja. “Pitajte nas – kako? Rado ćemo odgovoriti”, naveo je Vojvođanski IKT klaster.\nTaj klaster je podsetio da je potpuno isto otvoreno pismo uputio i pre dve godine, povodom posete prethodnog premijera Ivice Dačića, Sjedinjenim Američkim Državama.


Aleksandra Gagović nova načelnica Opštinske uprave Kula - www.025.rs\nwww.025.rs / KULA / Aleksandra Gagović nova načelnica Opštinske uprave Kula\nDanas je održana 81. sednica Opštinskog veća opštine Kula, na kojoj su članovi veća doneli Rešenje o postavljenju načelnika Opštinske uprave Kula. Dosadašnji vršilac dužnosti načelnika Opštinske uprave Kula, Aleksandra Gagović, preuzela je funkciju načelnika Opštinske uprave. Aleksandra Gagović je diplomirani pravnik iz Novog Sada sa desetogodišnjim radnim iskustvom na pravničkim poslovima u Osnovnom sudu Novi Sad, Radio televiziji Vojvodine i Fondu za penzijsko i invalidsko osiguranje – Filijala Novi Sad.\nOpštinsko veće je potom donelo i nekoliko rešenja o razrešenju i imenovanju članova Saveta sa zapošljavanje, Saveta za privredu i Saveta za bezbednost opštine Kula. Usvojen je i Program kontrole kvaliteta vazduha na teritoriji opštine Kula u 2021. i 2022. godini.\nNa samom kraju sednice predsednik opštine Kula i Opštinskog veća Damjan Miljanić uručio je članovima Veća tablet računare. Ubuduće će članovima Veća kompletan materijal za sednice stizati u elektronskoj formi u cilju uštede ali i efikasnijeg rada. Napomenimo da je prvi put da se ovakav način rada uvodi u rad nekog od organa i tela lokalne samouprave, a plan je da se ovakav vid sednica u budućem periodu primeni i na Skupštinu.\nTags: kula, načelnica opštinske uprave Kula\nIzdvajamo: Vlada usvojila predlog o izmenama Zakona o finansijskoj podršci porodici sa decom


Ublažavanje restrikcija pred turističku sezonu - Srpskacafe\nUblažavanje restrikcija pred turističku sezonu\nSrijeda, 19.05.2021., 12:59 Srijeda, 19.05.2021., 12:59\nDržave Evropske unije postigle su danas dogovor o ublažavanju restrikcija za putovanja za posjetioce koji dolaze izvan ovog bloka uoči ljetnje turističke sezone, rekla su dva izvora iz Unije.\nAmbasadori 27 članica EU usvojili su prijedlog Evropske komisije od 3. maja da se ublaže kriterijumi za određivanje “bezbjednih” zemalja i da se dozvoli ulazak potpuno vakcinisanim turistima iz drugih dijelova svijeta.\nTo znači da je moguće u putovati u EU bez negativnog testa, ali je potrebna potvrda da je vakcinacija završena 15 dana ranije.\nIpak, ovo se odnosi samo na osobe koje su primile vakcine odobrene na području EU, a to su Pfizer, AstraZeneca, Moderna i Johnson&Johnson, piše “Daily Mail”.\nIako odluka o “Kovid pasošima” na nivou EU još nije donesena, ovo je veliko olakšanje za putnike, međutim svaka država zadržava pravo da odluči da li će prihvatiti sertifikate o vakcinaciji u zemljama koje nisu članice EU.\nPutovanja su dozvoljena i osobama iz niskorizičnih zemalja koje nisu vakcinisane, ali u tom slučaju moraju da imaju negativan test na virus korona.\nputovanjavakcinacijakorona virusrestrikcijefajzerAstra Zeneka


Predsednik Dulić sa predsednicima parlamenata zemalja Zapadnog Balkana\nPredsednik Narodne skupštine Republike Srbije Oliver Dulić boravio je 27. i 28. septembra 2007. godine u Budimpešti, gde je učestvovao u radu 3. konferencije predsednika parlamenata zemalja Zapadnog Balkana.\nPredsednik Narodne skupštine Republike Srbije Oliver Dulić boravio je 27. i 28. septembra 2007. godine u Budimpešti, gde je učestvovao u radu 3. konferencije predsednika parlamenata zemalja Zapadnog Balkana.<?xml:namespace>\nGovoreći na okruglom stolu posvećenom evropskim integracijama u regionu Oliver Dulić je istakao da je Srbija opredeljena da nastavi reformski proces, ocenjujući da je najsloženije u procesu evropskih integracija usklađivanje domaćih zakona sa onima u Evropi.\nZa Srbiju kao i za svaku drugu evropsku državu EU je privlačno okruženje koje daje mogućnost za razvoj i stvaranje mirnog okruženja. Naša zemlja poseduje individualne i kolektivne potencijale da usvoji evropske vrednosti i standarde. Nastavićemo da radimo kako bismo taj cilj dostigli što pre, rekao je Dulić.\nPredsednik Narodne skupštine je izjavio da je namera Srbije da sva otvorena pitanja i nesuglasice sa susedima reši kroz proces saradnje u obostranom interesu.\nUprkos svim teškoćama kroz koje je prošla protekle dve decenije, Srbija veruje u Evropu, a nadam se i da Evropa veruje u Srbiju, zaključio je on.\nNa marginama konferencije predsednik Oliver Dulić razgovarao je sa predsednicima parlamenata zemalja potpisnica CEFTA sporazuma, u okviru regionalne inicijative davanja parlamentarne dimenzije ovom sporazumu.\nTokom boravka u Budimpešti predsednik Narodne skupštine sastao se i sa predstavnicima Samouprave Srba u Mađarskoj.


Đorđević na sednici Skupštine naroda Evroazije - Politički.rs\nPredsednik pokreta Oslobođenje Mlađan Đorđević učestvovao je u okviru službene posete Moskvi sednici Predsedništva Skupštine naroda Evroazije, gde obavlja funkciju zamenika generalnog sekretara.\n„Na sastanku Predsedništva je pre svega razgovarano o pravcima za dalji razvoj saradnje između zemalja Evroazije, kao i o produbljivanju postojećih oblika društvene, ekonomske, političke i kulturne kooperacije. Takođe je razmatrano proširenje rada organizacije na nove države“, izjavio je nakon sastanka Mlađan Đorđević.\nOn je objasnio da je glavni cilj ove organizacije promovisanje saradnje u raznim oblastima, a naročito u ekonomskoj sferi, te da mu se čini da aktuelne vlasti u Srbiji „slabo koriste ogromne privredne potencijale iz moguće tešnje saradnje sa ogromnim tržištem Evroazije“.\nSkupština naroda Evroazije osnovana je 2017. godine kao međunarodna nevladina organizacija sa sedištem u Moskvi. Na osnivačkom kongresu je učestvovalo preko 1500 delegata iz šezdeset zemalja, a osnivanje je podržao i predsednik Ruske Federacije Vladimir Putin, koji je tom prilikom istakao značaj ove inicijative u očuvanju mira i podsticanju čvršćih veza između naroda Evroazije.\nPredsednik pokreta Oslobođenje se na marginama sednice sastao sa generalnim sekretarom Skupštine, Andrejem Jurjevičem Beljaninovim. Beljaninov je general Ruske federalne službe bezbednosti FSB i bivši direktor Evroazijske banke za razvoj, a Đorđević i on su razgovarali o aktuelnoj političkoj situaciji u Srbiji i Rusiji, kao i o stanju na Kosovu i Metohiji.\nLider Oslobođenja Mlađan Đorđević nalazi se u višednevnoj poseti Rusiji, u okviru koje učestvuje na međunarodnoj konferenciji o Kosovu i Metohiji, a imaće i niz bilateralnih sastanaka u Ruskoj dumi, državnoj administraciji i Ruskoj pravoslavnoj crkvi.\nTagged: MLAĐAN ĐORĐEVIĆ, MOSKVA, RUSIJA, SKUPŠTINA NARODA EVROAZIJE